url: =Zomi min tawh kilawh hun lua ta ~ Eddie Ngin Hang :: ZOMI DAILY\nposted on 26 June 2016 at 10:22 pm UTC+9:30 Lomkholna: Article\nKa pianna Khamtung hi-a ka nu leh ka pa Zomi ahih manin ka neu lai-in Chin cih kammal khat veibek ka za ngeikei hi. Ka nu leh ka pa in khat veibek: “Chin hi hang” hong ci ngeilo hi. Tedim ah sang ka kah sungin zong Zomi lak vive ahih manin kua mi ka hi hiam? cih kankul ngeilo-a, Chin cih kammal mahmah kiza ngei vetlo hi. Rangoon ah Kawlte lak ah sang ka kah ciangin: “Bang minam nahi hiam?” ci-in hong kidong sese-a, “Zomi hi ing” ci-in ka dawng hi. Kawlte in Zomi cih natheilo uh ahih manin: “Chin nahi hiam, Kachin nahi hiam?” ci-in hong dongkik sese uhhi. Amau theihsa khatbek tawh hong ciamteh mikmek uhhi. Ke’n bel:. ”Chin hi ke’ng, Zomi hi’ng” ci-in dawngkik tektek se ing.\nUSA ka tun ciangin zong: “Koi gam pan hong pai nahi hiam?” ci-in hong kidong pahpah a, “Kawlgam pan hi’ng, ahih hang Kawlmi hi ke’ng, Zomi hi’ng” ci-a ka gen ciangin Zomi mahin hong sangpah uhhi. Zomi hi’ng, cita le’ng, Kawlte’n: “Chin nahi hiam?” ci-in hong dongkik hamtangbek a, gam khangtona a om mipilte’n: “Kawlgam pan hong pai nahih ciangin Kawlte hi zawteh, Chin-te hi zawteh” ci-in kuamah’n hong ci hamtang selo uhhi.\nZomi ka hi, ka cih bangin hong sang pah uh a, Zomi-in hong ciamteh pahlel uhhi. 2001 kum April kha sungin Guam atung ih mipih Zomi pawl khat, asylum interview ah kam phensak dingin ka pai sungin, minam hong kidot ciang, “Zomi” kici ding hihang ka cih leh khat in: “Midang-te’n, ‘Chin’ in hong thei zaw ahih teh, Chin kici zawlo ding ihhi hiam?” ci-in hong dawng hi.\nI minam min Chin hi zaw hiam? Zomi hi zaw hiam? a buaipih huailopi tu dongin i buaipih mahmah hi. Mi hong ciamtehna bang mang zaw ding ihi hiam? Zomi pen ei kam hi diak a e’n zanglua lehang, Zomi a deihlo mi dangte’n hong zatpih nuamlo ding uhhi, a ci i om mah bangin mi dangte hong cihpih nop hun dong ngak a, tua hun ciang zang pan ding ihi hiam?\nGreek-te leh Japan-te’n bel a minam min uh amau kam lopi tawh a kiciapteh tudong phamawh sakei ven, e’n e leh, phamawh i sa hiam? I minam min bang taktak hi-a, ei kam lopi tawh hong kiciamteh tehlai leh ut ihi hiam? Zomite kammal sungah, ‘Chin’ cih kammal khatbeek omlo ahih ciangin Kawlte’n ‘Chin’ hong cih tawh lungkim kimlai ding ihi hiam? I minam min Zomi hilo ham? Zomi kicih hun nailo hiam? Hun luata hi! Zomi hiteh! Zomi kicih hunlua mahmahta!\n‘Chin’ pen Kawl kammal hi-a, a deihkaihte’n: “‘Lawm ahong cihna hi”, ci uh hi. Tangthu kansut lehang Kawlte hong lawmbawlna ka mu ngeikei hi. Bogyoke Aung San in England kumpite khut sung pan suahtakna adeih hun tawl khat sung hong lawmbawl ve’n, tualo Kawlte’n hong lawmbawl ngeilo uhhi. Tu hun diakdiak ciangin Kawlte’n hong lawmbawl ding cih thadah hong vatmai nuam zaw uhhi. Galkap ulian hong piak sawm nawnlo uhhi. Kumpi nasem ulian hong piak sawm nawnlo uhhi.\nKhamtung ah galkap om ngeilopi galkap hong puak uhhi. Ahang na thei na leh? Tangval tata hong puak uha, Zomi nungakte a ngah zawh zahzah uh tenpihgawp nuam uhhi. A tate uh Buddhist biakna ngeina tawh pantah nuam uhhi. Buddhist biakna ngeina tawh a pattah theihnadingin lutolte zong Khamtung ah hong puak uhhi. Na khua sung, na gam sung ah Kawl biakna Buddhist sang hong omlam na phawknai hiam? English-te Kawlgam ah hong lut lai-in thau tawh hong lut a, Kawlgam sung a na manpha a laktheih zahzah la-in, England ah ciahpih hi.\nAmerican-te ahih leh Lungdamna thu leh pilna tawh Kawlgam hong lut uha minamneu khempeuh tungah Lungdamna thu leh pilna hong puak uhhi. Tu’n Kawlte Khamtungah hong pai uha, hong deihsak tateu in hih phattuamna hong puak ding, cih hilo-in Kawlgam sunga mi namneuteng a maimangsak nuam uh hilel hi. Kawlgam i cih mah bangin Kawlte gam taktak suah nuam uhhi. Na minam hong maimangsak nuam hi. Na biakna hong susia nuam hi.\nChristian na suak ding hong kham hi. Na singlamteh hong phuksak hi. Biakinn tunga na suante nangawn hong lakhiasak hi. Tua maw, Kawlte’ hong lawmbawlna! Tu dong, ‘Chin Poh’, mah hong cilai hilo hiam? Ke’n ka neu tunga kipan Kawlte’ hong itna, hong lawmbawlna mu ngeikeng. Kawlte’ lawm hi ngeilo hihang. I minam pen Chin hi ngeilo hi. Minam khat pen minam dang khat i lawm cih banglel tawh kiciamteh ngeilo hi. Kawlte’ lawm peuh hilo-in Zomi hihang!\nKhamtung ah kipawlna lian a om masa pen Zomi Baptist Convention hi, ci leng kikhiallua-in ka umkei hi. Zomi Baptist Convention min a kiphuak lai-in Falam, Khalkha, Tedim pan makaiteng mah kikuma thukimna tawh min na phuak uhhi. Khangthak ciangin biakna sungah politics hong luta, Zomi pen ei kam hi phadiak cise uh ahih manin Zomi deihlo a dangte in Chin Baptist Convention tawh hong laih nuam sese uh hi.\nEi kam tawh nungak tangval ahi zong, numei pasal ahi zong, i khenna-in ‘lia leh taang’ i nei-a, a neite-a zat khop pih le’ng hilel napi eimah mah hong langpanna uhin, Falam, Khalkha, Tedim gam sungah cikmah huna a kizang ngei lo, ‘salaing leh maing’ zat dingin University sangnaupang khat hong hanciam hi. A dangte zong oltakin hong lawh zopah hi.\nTua bangin hong kilangpan lua ahih ciangin: “Zomi kici lehang a dangte’n hong zatpih nuamkeikha inteh”, ci-in Cimnuai-mi peuh kihemcih heihai hihang. Cimnuai i lawh ciangin, sung khat suak hihang, laigui zom hihang, cih lungsim hong neisaka, sung khat suak bang, laigui zom banga kingaihsun thei zawdiak ihih leh pha.\nAhi zongin i pianna taktak kansut ni, ci le’ng, Cimnuai pan piang taktak hi-in na ki-um thei hiam? Vakhu tui hiam khat sung pan keuh khia ihihkei leh Ciimnuai pan laipianlo ding hihang. Tapidaw-te’ upna tawh kilehbulh hilo ahi hiam? Ciimnuai mun zong koi lai-ah om, cih a kicianin kithei lo hi. Kithei mah leh zong Cimnuai pen mun khat hilela i vekpi in hong huam zolo hi.\nTua mah bangin Tedim-mi hihang, pawl khat in ci hihang. Tedim pen zum tutna khuapi hi-a, ei mite ading khuapi thupi pen hi. Ahi zongin Tedim-mi cih bang om theilo hi. Tedim khua-a a teng Tedimte cihbek om hi. Tedim khua bek in ei mi khempeuh huam zolo hi. Nidanga Tedim uk pen tu’n Tonzang uk tawh khen nih kisuaha khuapi min zui-in i minam min puasak lehang Tonzang khua leh Tonzang huam sunga a teng mite in, ko Tedim-mi hikei ung, hong cinuam ding uhhi. Mikangte uk sungin Kamhaumi peuh hong ci zanzana ei mi pawl khat in Kamhaumi mah zong kici nuampah uhhi. Mun khat, khua khat in ei mite hong huam zolo ahih leh mihing khat bek in ei miteng hong huam zolosem ding hi. Ei mi khempeuh Kam Hau sung pan kipiang samlo hi.\nGuai aw, Chin kici ding ihi zongin, Zomi kici ding ihi zongin, kuateng thukim kul sese hiam? Chin ahi-teng Chin hive’n cin, Zomi ahi-teng Zomi hilello hiam? Kawlte’n ei deihlohpi Chin hong ci tentan ve’n, America khawng ah Zomi hi’ng kici le’ng Zomi mahin hong ciamtehpah lel veh.\nEi zong Kawlte lawm hi ngei lopi Chin peuh hong kicihse sang’, ei kam mah tawh Zomi hong kici leh ut zaw lo ihi hiam? Mi hong thukimpih ding ngakkulse hiam? Mi hong zatpih ding ngakkulse hiam? Ei minam min, “Zomi hi zaw”, ci-in Zomite in gen theilo ihi hiam? Kua’n: “Chin hi zaw uhteh”, hong ci thei peuhmah ding hiam?\nAmau Chin kici nuam zaw uh ahih leh Chin ahilel keiding uhhiam? Ei Chin hilo hive hang, Chin kici nuamlo hive hang, kua’n Chin hong ci hamtang thei ding hiam? I minam bang hiam? ci-a hong kidot ciangin Zomi kici ding hihang. Zomi ci-in kigen peuh lehang Zomi-in hong kiciamtehpah ding hi. Kuamah in: “Zomi hikei teh”, hong ci thei peuhmahlo hi.\nGuam a asylum ngen ei mite kam ka phensak ciangin asylum officer-te in: “Kua mi nahi hiam?” ci-a hong dot teh, “Zomi”, ci-a ka dawn leh Zomi-in hong ciamteh suaklel hi. Chin a utte Chin, Zomi a utte Zomi hi lelve hang aw. I veka Chin hi ding, ahihkei leh Zomi hi ding, cih bang omkei veh. Chin maw, Zomi maw, kammal khat bek zong thukim theilo ihih leh bang thupi vaihawmkhawm theituan in i ki-um hiam? Zomi Baptist Convention a patkhiata kipan tu dong, Chin Special Division pan Chin State tu dong, kithukim takin bang vaihawmkhawm hiamhiam ngei ihi hiam?\nA tunga i gensa mah bangin Khamtung ah kipawlna lian a kivaihawm masa Zomi Baptist Convention sungah kigawma i dinkhop kum hi tanvei, hi ngiamngiamin bang tak i vaihawmkhawm thei hiam? Vaihawm khawm theilo beklo-in tu’n a kikhen veve khin hihang. Biakna vai nangawn ah vaihawmkhop haksa ihih leh gam vai, minam vai dangte vaihawmkhawm thei dingin i ki-um hiam? Thu khualval bel omkei mah. Ahi teita zongin theih hun talo hiam? Sawt khual kisa nailo ihi hiam? Bang hun dong khual sawm ihi hiam? Zomi hong cihpih ding uh i lametna-in Cimnuai-mi, Tedim-mi mah kicici photlai ding ihi hiam?\nKe’n hunta samawk ing. Tu dong Zomi hong kicihpih nuam sa naikei mawk ing. Hong cihpih nuamngei dingin zong lamen ke’ng. Hih lai ka gelhkawm mahin Guam pan hong sam uha: “Medical checkup bawlna ding registration oma minam zong hong kidong hi. Computer sunga a ciamteh pen Zo Tum Mung (a min hi bang maha a kigelh hiam? thei ke’ng, ka zak banga a awsuah kong gelh hi) hi.\nMinam hong dot ciang, ” ‘Zomi’, ci-a ka dawn uh leh, Kawlpau in ‘Bang hang Zomi ci nahi uhhiam, Zomi ci theilo ding, Chin ci ding’ ci-in hong gen a, computer sungah Chin minmah in ciamteh hamtang hi”, ci-in hong gen uhhi. Ei kam ahih ciang mi dangte’n hong zatpih nopkei leh e’n zanglo ding maw, guai. Ei tha tawh ding lah ding hi peuhmahlo, bang hangin Zomi kici lela ei mailam ding e’n khuatlello ihi hiam? A mi zong kicinglel hihang. Vaihawm siam peuh le’ng ei mite sungah a vaihawm thei ding zong omlel hi.\nI vaihawm bangbang sepkhiat zawhna dingin ei mite’ neihsa sum leh pai zong kicing mahmah talel hi. Kilem ngaplopi kipawl tentan kulse hiam? I vekin Chin kicih kulse hiam? Zomi zong kicih khop kulsese hiam? Ni khat Guam asylum zumah officer khat in kamphen numei khat: “Hih nu mu ngeikei si’ng e, na thei hiam?” hong ci-a, kei zong: “Theingei ke’ng, Chinte hi’nteh”, ci-in ka dawng hi. Amau Chin hi kisa zaw uh ahih leh Chin hive’n cin, ei zong Zomi hi kisa zaw ihih manin Zomi i kicilel keiding hiam? Kayahte zong ei zahkan phase ding hiam? State khatin dingtuam theilel hilo hiam? Mailamah Kawlgam a hoih lama hong kihei leh Zomi State zong i lalelkei ding hiam?\nZomi min tawh kisap hunluata! Kuama hong thukimpih masak kulsekei. Zomi ahiteng Zomi kicilel tani! Amau Chin ahitenglah Chin nahi tahen! Nang Zomi hi zawteh, ci-in ahi zongin, Chin hi zawteh, ci-in ahi zongin, kuamah kivaihawmsak sedah ni. Hi i sak bangin i minam min puaciat lelni. Chinte Chin bangin mu-in Zomite Zomi bangin i muh theihna ding hanciamlel ni.\nChinte’n lah Zomite Chin hi lo nahih uh ciangin ci-in hong muhdah uh kulsekei. Hong huat kulsekei. Ei Zomite’n zong Chinte Zomi hikeitah ci-in muhdah kulse kei. Huat kulsekei. Kuamah langpan selo-in Zomi-te mailam ding ei Zomi-te mah in khuatin, hanciamlel ni. Kuamah dang in hong hanciamsak ngeilo ding uhhi. I minam min Zomi ahih athukimlo ding, Zomi a deihlote sung ah simloh, ei mi sungah om peuhmahlo ding ihih ciangin, zang peuhmah dih ni. Zat hunluata! Eddie Ngin Hang\nPrevious: Khangsawn Datsi: Future Green Energy ~ Vung En Than\nNext: Tagah innpan kumpi inn ah: Philipp Roesler


timestamp: atn

url: =New York meikatna ahang kitheita, naupang kum 3 aphapan khat meitawh kimawlmawl :: ZOMI DAILY\nposted on 30 December 2017 at 12:20 am Lomkholna: News, Sawltak, USA, World\nUSA, New York khuapi sungah Thursday nitaklam in Apartment Building kaht meikanggawp a, mi 12 takin sihlawh uhhi. Tua meikatna ahangpen Fire Investigators te’n hoihtak akancian uhciangin naupang kum 3 khatin meikhuk ah meitawh kimawlmawl in tuahangin meikuang akipan hi ci’n FDNY Commissioner Daniel Nigro in Friday ni in genkhia hi.\nTua naupangno ii aomna Apartment pen dawlkhatna “First Floor” ah hi a, anu in atate 2 innsungah amauguak nusia uhhi. Innkongkhak tezong honsa in koihsawnsawn ahih manin, meikuang pen manlangtak in kilawhpah ziahziah hi ci’n Fox News te’nzong genkhia uhhi.\nMeikuang kipatpen Thursday nitaklam 7pm madeuh hi a, mi 12 takin asihlawh banah adang aliamte lakah mi 4 zong gimmahmah uh cih kiza hi.\nPrevious: Piangthak nungtolh ~ Tdkhen\nNext: ZAM Thupuak :: 31 Dec 2017 (Zomi te mailam kalsuan zia ding)


url: =Makai leh Tupna Ngimna ~ Lian Muan Kim :: ZOMI DAILY\nposted on 28 April 2015 at 11:51 am Lomkholna: Article, Lianmuankim\nMihingte pen tupna ngimna a nei Pasian in tupna ngimna a nei dinga hong bawl ahi hi. Tua ahih manin tupna ngimna a neilo mi a nuntak thaman omlo-a sihna zah mah in dahhuai hi. Khatvei mikhat in Helen Adams Keller kiang ah: Mit khuamuh loh na sangin a poi zaw bang a om zen tam maw, acih vial leh Helen in: Hakgega sa-a khuamuh loh poi zaw hi, na ci ziau hi.\nTupna ngimna a neilo mi-in hakgega sa-a bang mah a mulo tawh kibang hi. Tupna ngimna kician om lo pi in na khat peuhpeuh kikhensat theilo, i hun zong kizangsiam theilo-a i khut sunga om na khat peuhpeuh zong kizeksiam theilo hi. Na tampi kisem nuam mah ta leh matut zawh kinei lo hi. Uuk tampi kinei-a siam kinei lo hi. Lawpna tampi kinei-a kicimtak baih hi. Huih nunna khempeuh ah kipuk duaiduai-a zungkip kikhalo hi. Mi khempeuh kilungkim sak nuam a, a tamzaw in hong hua thei hi.\nI neih kei leh Kikhangto theilo bek\nhi lo in,\nKikiamsuk zaw hi.\nMipi a tam zaw in tupna ngimna a neih loh pen phadawm sa ing. Mipi khempeuh pen makai hi zenzen lo hi. Ahi zongin kipawlna tampi, pawlpi tampi leh innkuan tampite in tupna ngimna i neih loh ciangin bel dahhuai sa ing. Innkuan khat ciat in nisim nek ding dawn ding kizong a, tua teng peuh tawh i hunte beibei hi. Kipawlna tuamtuam leh pawlpi tuamtuamte ah zong tupna ngimna kician om lo ahih manin a ngei mah ngeingei lel a, kum beibei ta leh kilamdanna om ngei mel lo hi. Khantohna om lo bek hi lo in kikiam suksuk lai hi. Tua ahih manin makaite in mipite itna leh veina takpi tawh mailam saupi khual a, mimal a ding bek hilo, mipi phat tuam na dingin tupna ngimna i neih theih ding kisam hi.\nTua ban-ah, tupna ngimna pen a huampi in kinei thei meimai lo ahih manin ei tupna ciatciat i kiciat sak sitset ding thupi hi. Tua hi a, mimal a ding ahi zongin mipi a ding ahi zongin tupna ngimna na neih na ah tua tupna ngimna pen mipi-a hilo in nang aituam, nang bek ih neih ahih lam na phawk ding zong kisam hi. Banghang hiam cih leh, Pasian in nang hong sepsak nop pen nang mah in nasep ding hi a, midangte tupna pen nanga hilo in, nang tupna zong midangte-a hi tuan lo hi. Tuampian vilvel ahih manin midangte kiangah na pulaak ciangin zong hong kizahko, hong kinuihsan thei lel kha ding hi. Phamawh kei, tum veve, ngim veve in. Hong gualzawh pih ding Pasian hi.\nSawltak Pawlu in bang hang in kum 30 val deuh sung in Zawmah gam khempeuh phial ah lungdamna thu taangko zo hiam. Tupna ngimna khat bek a neih hang ahi hi. Philippi 3: 13 ah Pawlu in, Ka tha khempeuh tawh hih na khat bek ka tum hi; A beisa khempeuh mangngilh in kamai-a om na bek en in ma kazam hi. ci–in tupna a neih lam kilang takin hong gen hi. Pawlu cih bangin tupna ngimna khat bek i neih ban-ah tua dong i tun mateng mazam a, i tai ding kisam hi. Pawlu in, Tua kidemna kung dong mah mitsuan ni, Pasian in ei-a dinga hong koihsak na khempeuh a ngahnuamte aw, ci-in hong zawnlai hi (Phil 3:15). Tupna kician nei-a tua bek mah i mitsuat gige ding leh tua Topa hong koihsak i sepding na khat i zawh ciangin Topa minthang na ding mah ihih sak ding thupi mahmah hi.\nBilly Graham Pasian nasep a kipat cil in tupna khat bek nei a, a lunglut huai na dang tampi om mah ta leh tuate tawh buailo in vakkawn sia sepna bek ah a lungsim pia a, tuabek mah sep in nei hi. Mite in vangtung gam lutna kongkhak a muh na ding uh pen ama tupna hi a, tua bek mah mitsuan gige in nasem hi.\nA mel hoih in a tha zong hoih ahih manin Paramount Pictures Corporation in minta (kineihsiam pa) dingin kun uh hi. 1950 kum bei lamin NBC in na sep guan ding, kum khat dollar awn khat pia ding, ci in kun uh hi. Ahi zongin Billy in tuate nial hi. Cialpi a bawlna khat ah mikhat in dong a: Billy aw, hi banga khuapi sung khawngah cialpi na bawl pen sum le paai na deih man hiam, ci in dong hi. Tua leh Billy in a ipsung pan in laidal khat hong lakhia a: Hih laidal pen Hollywood pana hong kikhak hi. Sum tampitak tawh minta sem dinga hong sam uh hi. Sum deih hi leng sum zong ning, ci in dawngkik ziau hi. A tupna ahi Pasian nasep ding bek mah thupi sak a, sum le paai in puksak zo lo hi.\nSum deih hi leng\nSum zong ning…\n1963 khit deuh in President Lyndon Johnson tawh tui pek khawm uh hi. Tua leh, Lyndon in Billy kiangah: Billy aw, tu-a ka president sep ka mankhit teh president sem dingin mekuang lui ve; kei hong pawlpih khempeuh, nang pawl dingin hong pia ning, ci hi. Ahi zongin Billy in: President pa aw, nang nasep sem thei kei mai ning, cih san hi. Tua leh President Lyndon in: Ka ciamnuihna hi lo ai ve Billy, America lumlet zo takpi ding nai ve, ci in dawngkik hi.\nPresident Richard Nixon in zong Billy pen America tangmi ding leh cabinet ah ama ut bangbang a sem dingin zawn hi. 1952 pat lam in, Texas a mihau mahmah ahi H.L. Hunt in: Billy aw, president sem dingin mekuang na lui peuhmah leh dollar awn guk hong pia ding hing, ci in kam ciam lai hi. America President sep ding pen Pasian sawlna hi lo ahih manin Pasian thugenna leh kikholhkhopna tuam-tuamte lo ngal, gamsung vai tawh buai nuam lo hi.\nTupna ngimna a nei\nNa dang tuamtuamte Hangin\nHoi lo a,\nAma tupna bek mah Mitsuan in\nTangtak in pai hi.\n1966 kum bei kuan lam in Christian University pi khat a kipat na dingin kihanthawn hi. John D. MacArthur in: Billy aw, Christian University khat kipan in la, Graham University ci in. A leitang ding pen acre tul khat a pha Palm Beach Gardens hong pia ing. Kipatcil kum bel dollar awn sawm bei in cin, tua khit teh bel kum nga sung, kum khat in awn 3 ta bei in teh, kei man hong sik ning, ci hi. Tua kipan leh Yale leh Harvard University tawh liangko kikim a, a lam sawm ahi hi. Billy in tawlkhat a ngaihsut khit ciangin Pasian hong sapna hi kei, ci in nial leuleu hi.\nBilly in pilna thupi sa mah mah hi. Wheaton College khawng, Gordon-Conwell Divinity School khawng leh Fuller Theological Seminary khawng bang zong ahih theih zahzah in huh hi. Pilna thupi sa in Sang zong thupi sa hi. Ahi zongin ama tupna leh Pasian sapna ahi vakkawn sia sep ding bek mah ngaihsut in nei a, tua bek mah a tawp dong a tun na dingin han ciam zaw hi. Pasian sawlna tawh kituak a tupna ngimna nei ahih manin a dang tuamtuamte in nawngkai sak zo lo hi. Billy Graham Evangelistic Association mah hoihtak in zomto ahih manin amah tawh nasem khawm nuam mi tampitak hong om veve hi. Tua hiin, tupna ngimna a nei makai pen na dang tuamtuamte hangin hoi lo a, ama tupna bek mah mitsuan in tangtak in pai hi.\nTupna ngimna a neilo makai khat pen mite in zuihtak sa lo uh hi. Banghang hiam cih leh tua bang makai khat in tun nading mun kician neilo a huihlaka lengleng na khat peuh tawh kibang lel a hih man hi.\nTupna ngimna icih ciangin a om nailo khat muhkholh- na hi a, upna tawh kibang hi (Heb 11:1). Mipi 600,000 val in bang hangin Mawsi zui uh hiam cihleh Mawsi in a kimu theilo Pasian leh a kimu nailo Canaan gam a muhkholhna hang ahi hi. Elisha nasem pa in a umcih galkap honpite amuh laitak in Elisha in vantung galkap honte na mu hi (Kumpite Nihna 6:15-18). Tua hi-in tupna ngimna a nei, a kimu lo nate a mukhol mite bek mah zuihtak kisa hi.\nLai-atsiam Katherine Anne Porter in: mipi 50% in koi lam zuana pai cih theilo uh a, 40% in a pai nang mun uh a khensat theihloh laitak in 10% bek in koilai ah paiding cih a thei uh hi, ci-in gelh ngei hi. Mipi a tamzaw in tupna neilo uh ahih manin a tun na ding uh mun, a lak thei ding makai kisam uh hi. Tua ahih manin makai khat in mipite a ma tupna musak dinga, tua nungzui-in mipite a kalsuan pih theih pah ding kisam hi. Mipite pen a tunna ding mun uh muhsak ding thupi hi. Banghang hiam cih leh mite in a sinthu uh 89% pen muhna pan hi in, 10% pen zakna pan hi-a 1% pen lawnkhakna leh a nam zakna tuamtuam pan hi ci-in thungaihsun siamte’n gen uh hi.\nMite-in a sinthu uh 89% pen muhna pan ahih manin na paipih nading mun ahi, na tupna na ngimna mu sak lecin lawptakin hong zui ding uh hi. Hong zuih kei ua leh makai na kisak hang makai na hikei a, lampai mikhat na hilel hi. Tua ban-ah, mipite in na tupna, na ngimna mukhin napi hong zuihnop kei ua leh kisitphat mahmah kul ding hi. Na tupna, na ngimna thupi mah hiam. Pasian minthan nading mah hiam. Mite phattuampih nading hiam. Nang angsung bek a zong na hiam. Khantoh na ding leh phat-tuam na ding omlo pi-in mite-in na nung hong zuilo ding uh hi.\nTupna ngimna icih in upna tawh kibang hi icih mah bangin a kimu nailo na khat muhkholhna ahi hi. Tua hi-in tupna ngimna na neih ciangin zong mihingte lam pang pan a piang theilo phial ding tawh a kibat hangin tum veve in la, ngim veve in. Hong piang nailo, hong tangtung nailo ahih ban-ah kua mah in a muhkholh loh hang maha tupna ngimna a kici hi zaw hi.\nTupna bek neihtaka,\nTua bang tupna bek in\nPasian min thangsakin\nNa nuntakna Hong kilamdangsak\nTupna na neih ciangin a baih ziau ding na khatpeuh tum ken la, Pasian in a tuam zek in thupha hong piak kei leh ahi zo ngiatlo ding zaha a lian tupna thupi nei in. Khuk dinga thunget loh a phamawh tupna, na pilna leh na siamna tawh ahi zolo ding tupna, na neihsa na lamsa in a cin zawh loh ding tupna nei in. Tua bang tupna bek neihtaak a, tua bang tupna bek mah in Pasian minthang sak in mi tampi nuam tuam sak ding hi. Tua bang tupna bek mah in na nuntakna hong kilamdang sak dinga, Pasian tawh hong kinai zaw sak ding hi.\nAmerica makai pi ahi John Adams in 1774 kum in England kumpi khut sung pan suahtakna ngaha mi nam thak khata kipat ding, cih a gen laitak in ahi theilo phial ding tawh kibang hi. Ahi zongin tua zawh kum nih khit ciangin United States of America hong piangkhia hi.\nEngland makai pi khat ahi William Wilberforce in 1789 kum in numei, pasal leh naupangte kilei a, sal a kikaihna bei sak ding, ci-in kum 8 sung tawntung a hamciam hangin kinial den hi. Ahi zongin tua tupna mah nei tentan in sal khawina peuhmah a bei na ding hanciam ahih manin ama sihma ni 4, 1833 kum in sal khempeuh in suahtakna ngah takpi hi.\nJohn F. Kennedy in a thugenna khat ah: Kum 10 sung in Khapi tungah America-te tung ding hi, acih pen a haivai phial kampau ahi hi. Bangmah om nai takei leh zong tua bang tupna hong neihna tawh kizui-in a man amuh khak loh hangin America-te 1969 kum in Khapi tung hongtung takpi uh hi. Hihbang makai a neikhate hampha sa mahmah ing. Makaipa in tupna ngimna nei a mipite’n zong lawptakin zuipah uh hi. Khapi tung tunding kitum vilvel kei leh a kitung tam! Huihlak ah lentheih na ding kitum vilvel kei leh vanleng a om tam! Tupna om kei leh tunna omlo ding hi.\nMi pawlkhatte pilna siamna nei napi uh tupna neilo uh ahih manin bang mah tangcing sem zolo uh hi. Pawlkhatte leuleu pil khollo, siam khollo napi tupna nei tentan uh ahih manin milian, mithupi leh makai hoih khawng hongsuak uh hi. Na khutsung ah bang om cih sangin namit in bang mu-a bang tum na hiam cih thupi zaw hi.\nBang om cih sangin,\nBang tum cihpen in\nNang tupna nang ngimna bang ahi hiam cih hong theihpih lo hing. Midangte in zong hong theihpih kei kha un teh. Na tupna lian sak in la, sang sak in. Bang mah lo panin van le lei a bawl Pasian muanna tawh na lianpi tum in. Ama minthan na ding bek mah tup in nei in la, thungetna tawh na lampi ding zong in. Khua dak khia in la, kalsuan in. Tua na tupna na tunna dinga kisam pilna, siamna leh sum le paai zongin la, na lawm ding tel in. Topa‘n tupna nei mite mah thupha pia hi.\nTupna nei mite mah\nThupha pia hi\nA zenzen in tupna ngimna na neih nai kei leh neih sawm hamtang in. Nakpi tak in thungen in la, Laisiangtho sim in. Nang sep dinga hong koih sak pen bang ahi hiam, ci in dong in. Kei nong sap leh kong dawng kik dinga, a kiimcip thu lianpite kong gen ding hi, aci i Pa Pasian dong in la, lungsim takpi tawh Amah zong in. Na mu taktak dinga, hong hopihna na za taktak ding hi.\nTua hi in, Pasian hong piak ahi na tupna na ngimna pen na nuntakna ah a hun hun in:\n1) Ngaihsun Kikkik In: Na thanem ciang ahi zongin na thakhauh ciang ahi zongin ngaih sun kikkik in. I guallelh ciangin kimangngilh thei a, i gualzawh ciang in zong kimangngilh thei veve hi. Lungkiat ciangin kimangngilh thei a, lungnop ciangin zong kimangngilh thei veve hi. Na khat peuhpeuh hangin i tupna i ngimna kimangngilh thei pahpah ahih manin ngaihsut kikkik ding thupi hi. Tua in, hong thahat sak den dinga, hong lawpsak in hong gualzo sak ding hi.\n2) Mimal tungah Pulaak In: Gualzawhna khatkia bek in kingah zo lo ahih manin na tupna na ngimna pen mimal tungah na pulaak ding kisam hi. Na lawm na gual tungah ahi zongin na zi na ta tungah ahi zongin pulaak le cin hong pawlpih ding mi na ngah dinga, gualzawhna lam na manawh ding hi. Mimal tungah na pulaak ciangin na pulaak nate in aituam ngaihsut baih zaw uh a, hong pawlpih ding kician na nei ding hi.\n3) Mipi tungah Pulaak In: Mimal tungah na pulaak khit ciangin zong mipi tungah pulaak in la, pulaak kikkik in. Na pulaak masak in hong ki-awlmawh lo kha phial ding hi. Hong zahpih om dinga, hong hanthawn zong om veve ding hi. Ahi zongin na pulaak kikkik ciangin mite in na zaza ding uh a, hong vei pih ding uh hi. Mite in hong thei semsem ding uh a, thu hong ngetpih ding mi kibehlap in lungsim khatha leh sum le paai neih le lam tawh hong panpih ding zong hong om ding hi.\n1) Helen Adams Keller pen June 27, 1880 kum in Tuscumbia, Alabama, USA ah suaka, a suah zawh kha 19 a phak ciangin cina lua mahmah ahih manin tua-a kipan a mit leh a bil kizang thei nawnlo hi. Ahih hangin Manglai, French, Latin, German leh Greek laite siam mahmah hi. Radcliffe College pan 1904 kum in matsang pi tak tawh ong hi. A paaktatte’ gelh laibute a bu bupbup in lotngah hi. A piang bangbang a hoihlam in la thei ahih manin cidam lohna tampi kawmkal pan gualzawhna leh pahtawina tampi ngahin mi minthang mahmah khat hong suak hi. June 1, 1968 kum in Easton, Connecticut, USA ah si hi. A khan sungin leitung gam 39 ah khualzin a, America President-te ahi Grover Cleverland pan Lyndon B. Johnson ciang tawh kithei in mi minthang Alexander Graham Bell, Charlie Chaplin leh Mark Twain-te tawh zong kizawl hi.\n2) Sawltak Pawlu pen Tarsus khua-a piang (Nasemte 9:11) Judah mi (22:3) hi-a Zawma gammi hihna zong a suahlim in nei hi. Hebia lai, Aramaic lai leh Greek lai siam hi (21:40). Greek mi thungaihsun pu Athenodorus a sih A.D 7 kum in Pawlu naupangno ahih manin Zeisu tawh kigual phial kha thei ding hi. Thuciamlui kum 4 sung sinin nal mahmah hi. Kum 10 a phak ciangin Mawsi thukhamte khiatzia leh letzia hong sin leuleu in Siapi Gamaliel khutnuai pan hong khang khia-a Pharisee hong suak hi. Kum 30 val a phak ciangin hong piangthak a (Nasemte 9), lungdamna thu taangko hong kipan hi.\nThuciamthak sungah ama gelh bu 13 (a lian 87) om hi. Tuate sung ah Abiahang 21 vei, Isaac 3 vei hel hi. Nasemte leh a laikhakte sungah Mawsi 13 vei, Davuih 8 vei, Isaiah 6 vei leh Adan 7 vei hel hi. Khasiangtho in thu-um mite-a ding na a sepsak dan nam 26 ban-ah Laisiangtho thu, Pasian thu, Zeisu thu, Vantung mite’ thu, Mihingte’ thu, Mawhna thu, Gupkhiatna thu, Pawlpi thu leh Hongtung ding nate’ thu a gen loh omlo hi. Dotna bekbek 250 nei hi. Thu thupi mahmah 65 bang hoihtak hilhcian hi. Thu gentehna (khaici, ling, bawngnawi, tai kidem mi) tuamtuam pen 134 bang gen hi. Sawlna 390 vei nei hi. Zawmah kumpi Nero in A.D 68 pawl in ngawngtan hi.\n3) Billy Graham pen November 7, 1918 ni-in Charlotte, North Carolina ah suak hi. Mizawng innkuan pan khangkhia-a a minthang khollo Mordecai Ham thugenna tungtawn in piangthak hi. 1940 kum ciangin Wheaton College ah sangkah a, a zi ahi Sen gama zato sangmang minthang Dr. L Nelson Bell tanu Ruth tawh kimu kha in August 13, 1943 ni-in kiteeng uh hi. Tanu 3 leh tapa 2 nei uh hi. Billy pen 1949 kuma Los Angeles khua ah cialpi a bawlna panin hong minthang khia ahi hi. 1973 kumin Korea gam Soeul khuapi-a cialpi ah mi awn khat val in a thugen ngai uh-a munkhat a mipi kikhopna lak ah a tampen hi ding hi, kici hi. Pasian in nakzat mahmah ahih manin Pentekohte pawi ni-a kipan Pasian nasemte lakah mi a tam pen mai-a Pasian thu taangko khiapa hong suak hi. Thu-um mite leh US president-te bek hilo gamdang kumpi tuamtuamte in zong thupi sa mahmah uh-a kum zalom 20 sunga mi thupi pen khatin ciamteh uh hi.\n4) Lyndon Baines Johnson pen August 27, 1908 kum in Johnson City, Texas ah suak hi. Disciples of Christ pawlpi pan a, khangkhia hi-a a zi Claudia Alta Taylor tawh ta 2 nei uh hi. 1961-1963 sungin US vice president a 27th na sem a 1963 kum mah in US president a 36th na suak in term 2 tak sem hi. John F. Kenedy a kithah cianga President sem hi in Kenedy tupna khat ahi Khapi tung kah na ding tawh kisai zong nakpi tak in hanthawn hi. January 22, 1973 kum in lungtang natna tawh si hi.\n5) Richard Milhous Nixon pen January 9, 1913 in suaka, 1940 kum in Thelma ―Pat‖ Ryan tawh kiteng in tanu nih nei hi. 1953-1961 ciangin US vice president a 36th na sem a, January 20, 1969 kum a kipan President a 37th na sem in term khat bek sem hi. USA tangthu ah Vice President nih vei a sep khitteh President sem dinga kitel amah bek om pan a, President sem kim lai, a tawp zong amah bek mah om hi. April 18, 1994 in si hi.\n6) John Adams pen October 30, 1735 ni-in Quincy, Massachusetts ah suaka July 4, 1826 ni-in si hi. Unitarian pawlpi sungpan khangkhia in Laisiangtho sim zong thupi sak mahmah hi. A it a zi Abigail Smith tawh ta 5 nei uh hi. 1796 kum in US-te 2nd president suak hi. A tapa John Quincy Adam (1767-1848) pen US-te 6th president suak ahih manin tu ciangciang America tangthu ah pata-a president suak pen hite pata leh George H.W. Bush-te pata bek om pan hi.\n7) William Wilberforce pen August 24, 1759 in Yorkshire ah suaka innkuan cithei khat pana khangkhia ahi hi. Kum 9 a phak in a pan sihsan ahih manin Londan-a a pa no kiangah sang kikahsak hi. Tua panin lungdamna thu za a, Pasian thusung ah nuamsa in lasak zong siam hi. Kum 21 a phak in Cambridge sang naupang ahih hang Member of Parliament (MP) suak hi. 1797 kum in Barbana A. Spooner tawh kimu a, a kimuh zawh uh nipi 5 khit ciang tenpih in kum 10 cin ma in nau 6 nei uh hi. July 29, 1833 ni-in si a, August 3 ni-in kumpi mi thupite kivuina Westminster Abbey ah kivui hi.\n8) Wright Unaute (Orville Wright August 19, 1871— January 30, 1948; Wilbur Wright April 16, 1867-May 30, 1912) pen vanleng bawl masapen-te ahi uh hi. Vanleng a bawl ma un Dayton khua Ohio ah bicycle bawl uh a, amau bicycle ding bawltawm ngiat lai uh hi. Tawl khat khit ciangin mun hoih zaw leh huihnun dan zong hoih zaw sa uh ahih manin Kitty Hawk khua ah hong kituah uh a vanleng bawl hong kipan uh hi. A bawlcil un sing vanleng hi in gih tuak simtham hi. Kitty Hawk khua North Carolina, USA ah December 17, 1903 kum in a vanleng bawl masak uh seconds 12 sung lenga pi 120 (37 m) leng zo hi. Hanciam mahmah uh ahih manin tua kum mah in Wright Company phuan uh a, vanleng hoih nono bawl in zuak ziahziah uh hi.\n9) John F. Kennedy pen Ireland ah kial a tun cianga South Boston, USA ah a lal Irish mite’ suan le khak ahi hi. May 29, 1917 in Brookline, Massachusett ah suaka RC pawlpi sungpan President ngah masa pen ahi hi. 1940 kum in Harvard pan sangman a, 1943 in tui galkap tum hi. Jacqueline Bouvier tawh September 12, 1953 in kiteeng uh a ta 3 nei uh hi. 1960 kum in USA te’ president 35 na hong suak hi. November 22, 1963 kum in Dallas ah mawtaw tawh a pai laitak in thau tawh kisuamlum hi. America President lak ah a naupang pen khat leh a sibaih pen in kiciamteh hi. Arlington han ah March 14, 1967 in kivui hi. Hih a han pen innkuan han bang phial in a zi leh a tate nih tawh zong kivui hi. A sanggam khat ahi Robert F. Kenedy (New York Senator, 1968) leh a sanggam dang khat mah ahi Edward (Ted) Kenedy (Massachussets Senator, 2009) te zong hih han mah ah kivui uh hi. Lian Muan Kim (Makaih Pilna)\nPrevious: ZIS pan Pu Pum Do Lian (Murlen, Mizoram) dahpihna lai\nNext: Leitunga Laibu ki deih deuhte ~ Pau Tun Thang


url: =Kai-aakmann Sleeveless Crew Top in Melange | REVOLVE\nSleeveless Crew Top\nUnfavorite Kai-aakmann Sleeveless Crew Top in Grey in Melange\nShare Sleeveless Crew Top in Grey on Facebook (opens in a new window)\nShare Sleeveless Crew Top in Grey on Twitter (opens in a new window)\nShare Sleeveless Crew Top in Grey on Pinterest (opens in a new window)\nShare Sleeveless Crew Top in Grey on Google (opens in a new window)\nRevolve Style No. KAIA-MS19\nManufacturer Style No. 137-130 MG\nSleeveless Crew Top in Grey


url: =ZAM Thupuak :: 11 January 2015 (UN CDU tawh kimuhna) :: ZOMI DAILY\nposted on 10 January 2015 at 11:44 am Lomkholna: News, Newsletter, Refugee, ZAM, Zomi\nMalaysia gamsung a om UNHCR-CDU makaihna tawh 2015 ading amasa pen khasim kipawlna makaite tawh kimuh khopna January 8 ni-in zingsang nai 10:00 pan 12:00 ciang UNHCR Hall ah kinei thei hi. Registration Unit pan Mrs. Rachel leh IAD pan Dr. Shusheela hong kihel thei uh hi.\nRachel : Registration Unit\nTulaitak pen UNHCR sungteng panmun kilaihna teng tawh buai-in 2015 kum kimkhen ciang khawng lato ding a kum bei kuan lamah hoihtakin kalsuanna nei thei pan dingin gen uhhi. Asylum-seeker te leh Refugee te file teng khempeuh a ki etphat kik laitak hi. Asylum-seeker siau pawl khat 2015, 2016 leh 2017 cih bangin appointment kipia toto hi. File teng etcianna tawh ki zui-in file hon khat ki dinkhawl sak phot ding hi. Tu tadih damlo mahmah te leh tongkia te bek limtak sitphat khit ciangin UN kipia pan ding hi.\nDr. Shusheela : IAD\nTukum IAD sumbulpi pen tawmlua mahmah ahih manin abeisa kum 7 sung bangin huhna ki pia-khiazo nawnlo ding. Ahang pen kuaman kalna, cancer cihte huh nuam nawnlo. Gammi te mahmah zong kua mah ki huhlo. Abeisa in kana leh cancer huhna ngah tamlua ahih manin tukum IAD a huhna hongngen atawzaw te hong kihuh zolo ding hi. HIV nei mimal 300 val kihuh in refugee 93% Kawlgam pan ahih mah bangin HIV neizong atamzaw kawlgam mi hong hi pah hi. Thai gamgi lam a omte ahih leh Thai gamah ki et dingin kipuak a, a dangte ahih leh inn lamah a ki etnop uh leh amau le amau ciah thei hi. HIV nei pawlkhat pen inn lam kiciah sakin a kilak nang Doctor leh amunte ngenna hong nei hi. HIV nei a huhna ngah khempeuh June kha khit hong ki huhzo nawnlo ding hi. Zogam pan a teng bel India a kibawl thei cih kaza uh a, MCC panin a kibawlna ding lamsap sik cih kaza hi. Tukum pan kipan kumpi zato te ki et man 30% khangsak uh hi. Gentehna in Dengue pen a beisa in manh ngetloh in kibawl a, tun sum ki lata ding ci hi. Sisit khempeuh zong koimun koimun hita leh sum hong ki lata ding ci hi. Zato lup ding ciang deposit piak zong natna zui-in khangsak uh hi. Nidang a RM400 ngetna ah RM600 ngenta ding hi.\nHih deposit vai tawh ki sai-in zato a sem pawlkhat in zong telcian nailo ahih manin zato lum maimai te RM2000 bang hong nget a leh hih IAD ah ki zasak pah thei hi. Ph. 03-2118 4879 Fax: 03-2141 7625 (08:00am pan 05:00pm, Monday pan Friday)\nClinic leh Zato khat peuhpeuh ah UN card kul sese lo in kipawlna card khat peuhpeuh tawh ki lakthei lel hi. UN card lo tawh lahman tamzaw deuh bek ding hi.\nGHKL zatopi ah Asylum-seeker card tawite discount pialo uh hi. Adang zato te ah a kibangin pia lel uh hi.\nTua ahih manin TUNE INSURACE mikim in nalei hamtang ding tha hongpia mahmah uhhi.\nKum dang baingin IAD panin hong ki huhzo nawnlo ding ahih manin na ci anat loh nadingin hoihtak kikem un cih hong vaikhak phapha hi.\nKhutzat Laibu : ZOMI\nKumpi pan huhna le kipawlna tuamtuamte panpihna :: Huhna hong kipiak ding vai tawh kisai eima metnate khempeuh pen amaan taktak (ahih keileh zong maan taktak tawh a kibat) kul hi. I kisapna bulpi khempeuh pen IOM tawh kisai Agent te’n tawl khat sung honghuh ding hi.\nAmerica gam na tuncil kha sung tengpen Gam/State pan huhna sum leh panpihna atuamtuamte pen (IOM) tawh kisai Agent te’n hong vaihawm sak ding hi. Hih huhna leh panpihnate pen State khat leh khat gen loh khua khat leh khua khat nangawn kibanglo leh kikhaihna a om lam i theih kul hi. Gamuk kumpi lampan, mimal pan leh kipawlna tuamtuam te pan huhna tuamtuam kingah thei hi.\nKumpi vaihawmsaknate :: Hun khat sung gambel na hihna tawh kizui-in sumleh paai huhna kingah thei hi. Kumpi in gen huh ding tawh kisai Agentte’ kiang aa, a ap khitsa uh sum leh paai atamzaw pen na omna ding inn leh adang kisapna tuamtuam leh kigin kholhna dingte in kizang hi. Gen huhna ding tawh kisai Agent te’ kiang pan a kingah thei sum leh paai, huhna a tuamtuamte a zat ding ahihi.\nHih card pen neek leh dawn leina ding bek hi-in guihtheih khamtheih, za, laikung laidal, laidal pan a piangnate leh kisilna aa akisam vante kilei theilo hi. Hong ciaptehsa min pen state zui-in kilamdanna a om lam i theih kul hi. Neek leh dawn lei theihna card pen innkuan mimal sum ngahna dung zui-in huhna kikhel theih banah kha tawm vei sung a sawt simin tua na card uh pen hong kisit kik ding hi.\nGambelte’ ading a kisam bulpi ahi omna inn leh lo tawh kisai sum taang tawh huhna tawm khawng om thei hi. Hih sum tawh ki huhna-ah nasep zonna ding tawh kisai nang mah ngiat na tatkhiat kulin, azia pen state khat leh khat ki banglo hi. Nang ngahding a kilawm mun ciatciat ah gen huh nading tawh kisai agentte’ sunga om ahi nangmah case lenpa/nu in hong huhin hong vaihawm sak ding hi. Innkuan mimal dungzui leh a kum zui-in huhna ngah dan kilamdang ding hi. Gentehna in:\nGambelte sum tawh huhna (RCA): Hih huhna pen tu leh ta neilo a kumtam khinsa uliante’n ngah thei hi.\nMizawng/Gentheite’ ading tawm vei sung sum tawh huhna (TANF): Atate uh kum 18 acing nailo uliante’n ngah thei hi.\nWilson/Fish: Naupang a nei uliante leh naupang neilo uliante’n ngah thei hi.\nInnkuan mimal dinmun tawh kituak aa huh-ngahna: Innkuan sung khat ah nasem zo ding/thei khatbek a omte’ ading genhuhna ding tawh kisai agency te’n khat veivei huhna hong pia thei in ah tua huhna tawh kisai-in i zuih ding thukhunte hong koih sak hi.\nA kisapna munte-ah zong a kituak a i om theihna ding leh septaang khawm thei ding zong i theih kul hi. Gentehna in ah (TANF) ahih kei leh (RCA) huhnate i ngah theih nadingte ah ei galtaite pen thalawptak a i ki helkul ding hi. Tua thamloin Mikaang pau sinna leh Mikaang laisinna (ESL), nasep tawh kisai thusinna cihte zongom lai-in kisam kha ding hi. State atam zaw ah atung a thusinna te i zawhna lak theih kul hi.\nHih huhna pen kum 64 leh a cing khin uham khinsate ngah theih hi. Hih huhna ah pumpi/lungsim kicinglo/kisapna a neite ahih kei leh mittawte’ ading in nuntaakna ding a kisam bulpi ahi, neek le dawn silh le teen, om nang inn ki vaihawmsak hi. Hih huhna i ngah theih nadingin pumpi/lungsim kisapna nei hi cih, siavuante’ kiangpan a zatolai lah ding kisam hi.\nSum ngahna atawm innkuante leh zi/pasal neilo atang omte’n ngah thei hi. Hih huhna pen kumpi tawh kisai cidamna lam pan hong kipia ding ahihi. I omna state-te thukhun zui-in zatui kibawlna tawh kisai man olno takin kibawl thei hi. Hih huhna sungah Haa leh Mit tawh kisai huhna ki hello hi.\nKum 65 a cingkhin uhamte leh kum 65 nuaisiah khut leh khe kisam cidamlote’ ading kumpi pan a kipia huhna om hi.\nHih huhna pen naupangte’ cidamna tawh kisai hi. Hih huhna sungah natdalza kisutna, siavuante tawh ki muhkhopna, zato lupna leh emergency care te ah sum tawm bek bei ahih kei leh sum beilo hi.\nNaupaai nupite leh naungek suak tungte’ ading a kisam bawngnawi, singgahtui leh adang tha omna ding neekleh dawn huhna ahi hi. Atunga neek leh dawnte pen aman tawm deuh/a mawkna cih bangin kingah thei hi.\nZopzop lai ding\nTg. Thang Muan Khai ( Kha 7) :: Ngalbual khuami, Pa Zam Suan Mung (Tawmging beh)leh Nu Cing Sang Mawi (Tungzang-Naulak beh) te’ tapasal (5) leh tanumei (2) lakah aneu pen Tg. Thang Muan Khai (Khailek-Kha 7) in lungtang natna hangin 1/1/2015 ni zingsang nai 9:00 hunin GHKL pa’n Topa kiang hong ciahsan hi. Tg. Khailek ii luanghawm pen 6/1/2015 ni-in ZAM-ZSM makaihna tawh Sunggai Buloh hanmual ah kivui thei hi. Khailek hangin adah akap Nu leh Pa, sanggam laizomte leh lungzuang khuangai khempeuh tawh kibangin Zomi zumpi panin ih dahkhawm hi. Topa’ Khasiangtho in a thakin hong hehnemta hen.\nTg. Zam Lam Tuang (Kum 33) :: Tuipi khuami, Pa Tual Za Kam (Buansing beh) leh Nu Dim Ngaih Cing te’ tapa Tg. Zam Lam Tuang (Kum 33) in lamet lohpi-in alupna tung pan in ihmu suakin 3/1/2015 ni zingsang in Topa kiang hongciah san hi. Tg. Tuangpi ii luanghawm pen7/1/2015 ni-in ZAM-ZSM makaihna tawh Klang Meru Christian hanmual ah kivui thei hi. Tg. Tuangpi hangin adah akap, Nu leh Pa sanggam laizom te leh lungzuang khuangai lawm leh gual, khuapih khempeuh tawh kibangin Zomi zumpi panin ih dah khawm hi. Topa’ hehnepna in hong hehnem ta hen.\nHihbang in atung a cina luna, kimat kihen atuak ih mipih Zomi te ihvanzawh nadingin hongpanpih pen kuamadang hihetlo a, NANG na hihi. ZAM Card nongbawl a, kumsim nong Renew tangtanghang ahihi. ZAM tuniciang adinzawh nading in NGO pan ahi zongin, kipawlna dangdangpan ahi zongin Sponsor ki neilo hi. ZAM Card hongbawlteng pen ka Sponsor uh hipah nahih manun, ZAM Card abawl Zomi khempeuh tungah lungdam kongko uh hi. Tua ahih manin Zomi veve ihhihhang ZAM Card atawi Zomi te aki buaipih masa ahihlam nong telpih nading un kongthuum uhhi. ZAM Card khitciang adang kipawlna tuamtuam Card atawi te aki buaipih zopan ahihi.\nZAM Hall ki kawmthei :: ZAM Hall pen Session khat (nai 4 sung) RM200 ki lading a, nai 4 khitciang azatbehtoh nopleh naikhat RM50 ki lading hi. Aki zangthei vanteng: Air con, Tutphah 150, Sound System, Drum Set 1, Wired Darkhai team pen 2012 in Semi ciang hong kahto in 2014 in round of 16 ciang hong tungto uhhi.\nPrevious: Zolai Simbu Kum 100 Cin Pawi Ah (4) ~ Hau Za Cin\nNext: Zomi: Tuzawh kum 50 Ciang Bang Thupisak Ding? ~ Hau Za Cin


url: =Africa ah papikhat Humpi in apehlaitak Video ki khahkhia :: ZOMI DAILY\nposted on 2 May 2018 at 1:27 pm Lomkholna: News, Sawltak, World\nHumpi (Lion) khatin papikhat apeh, ataalkaih laitak Video ki khahkhia hi. Tua Video Clip pen South Africa, Limpopo Province sung aom Marakele Predator Park ganhing khawina “Animal Sanctuary” ah akizaih kici hi.\nVideo sungah papikhat humpi khatin petin ataalkaih laitak kimuthei a, cikziat huai mahmah hi. Tua papipa pen British gammikhat kici hi.\nTua humpi pen sikdai sungah akikoih hi a, nasem khatin alanglam ah azolkhiat laitak in papi kumtamsimsim khinkhat humpi kikhawina daisung ah lutsuk hi.\nTua papipa in zonpheikhat neihileh kilawm a, leilak ah ninthemkhat asuihphei ciangin tua Lion zong hong lehngatvat hi.\nTua papipa zong manlangtak in sikkongkhak omna lamah ataiphei ciangin humpi inzong delhpheipah hi. Tua papipa sikkongkhak panin ataikhiat madeuhin humpi in bawhphei in, petkhalian hi. Tuaciangin apamlam ah taalkaihphei vingveng hi.\nTua papipa zong humpi in petkawm in ataiphei pihciangin cimawh in huhna ngenin awngvangvang hi. Adang ageinai aom pasal khatzong a otgawp kiza a, khatpeuh in Rifle thau vala un ci’n a ot kiza hi.\nAgeinai ahzong numeikhat kapgawp in a otlala kiza a, tua numeinu pen papipa ii atanu hihtuak hi. Kapa honkhia un, mikhatpeuh in kapa hong hotkhiat sak un ci’n kapkawm in akuvava kiza hi.\nTuazawh ciangin thautawh akikap, thauging kiza a, tua humpi pen taikhia kici hi.\nVideo: Shocking footage has emerged of a lion mauling an elderly man after he entered its enclosure in an animal sanctuary in Limpopo, South Africa.\nPolice spokesman Motlafela Mojapelo in agenkhiatna ah tua papipa pen silo cibilbel a, ahi zongin agawl leh akhaguh liamgawp ahih manin, zato ah ICU (Intensive Care Unit) ah kikem hi ci’n genkhia hi.\nTua papipa pen amin Mike Hodge kici a, kum 67 aphakhin British Expat khat ahihi. Amahpen tua ganhing khawina aneipa kici hi.\nTua humpi akikhawina sikdai sungah agim anamsia khat kiza ahih manin humpi pawlkhat inzong tua agim namsia hangin nopmawhsa uh cihi. Tua agim namsia bang hidinghiam ci’n Mike Hodge in sikdaisung ah lutphei in, akhe tawh sulphei in tuaciangin humpi in abawhphei ahihi.\nMike Hodge pen ganhing kepsiam, humpi te bangci kepding cih athei mahmahkhat hi a, ahi zongin tuahsiatding ciangin kipelhthei tuanlo hi.\nMore: Kawlgam sum tungah General Aung San lim tuansak kikding ki lunggulh\nSouth Africa, Limpopo Province sung aom Thabazimbi Area pen ganhing khawina “Marakele Animal Sanctuary” minthangkhat ahihi. Tua ganhing khawina sungah khualzin a ennuam te aki umcip mawtaw tawh paikawikawi in, ganhang te omzia, khuasakzia ki etpihthei hi. Sawltak #zomidaily\nPrevious: Video: Bus sungah aommawh naupangno khat ki bawlsiagawp\nNext: Brazil ah inndawl 24 aphakhat meikang in akicipsuk zaizai laitak Video kizaihkha, mi 1 si


url: =Pastor Khat Tuipi Tung Ah Paisawm Tuisung Tumsuk ~ Thu Tatuam (Siyin News)\nPastor Khat Tuipi Tung Ah Paisawm Tuisung Tumsuk\nThursday, January 22, 2015 Tapidaw Taw Kisai No comments\nAfrica Nitumna ngam khat ahi Gabon ngam ii Libreville khua beach naina ah Tapidaw pastor khat in, "TO Jesu tuitung ah lam apai bangh keima zongh pai thei tu khi hi" ci in apai le tuisung panh lawt to nawn ngawl in thi ci hi.\nPastor Franck Kabele (35) in, TO Jesu ii nalamdang sia ki lakkikna ci aa, tuimong pan tuipi tung ngunkuang taw minit 20 bangh paina pan "peang nguak in khuapi sang kazuan tu" ci in tui tung kal a suan leh, akal 2na ciang tuisung tumsuk in bo vinghvengh ci'n anungzui pawlpi mite in son hi.\nHi thu banghdan Nigeria ngam ah prophet khi hi akici khat in, "Lai Thiangtho sung Daniel sia tawpi (lion) khuk sung bangh mama akilaw ngawl bangh kei zong banghma hong kilaw ngawltu hi" ci in tawpi tam tatak akikhawina khuuk sung atuaksuk le setkan tawmno sung ataksa kimu nawnngawl anguu bek om lai hi.\nAtuaksuk mahiat in, ngankhawina cingte in, tam vei tatak ma vau lai ahihang athu ni nuam ngawl ci hi.


url: =MISSIONARY NA KHAH KHIA NUAM HIAM? – Tears Gospel Ministry\nMISSIONARY NA KHAH KHIA NUAM HIAM?\n2011-12-30 May 5, 2017\nCategory Hungelna, Mission\n2001 kum panin Khitui Gospel Mission Nasepna Zogam khanglam Kanpalet gamke ah kipan khia hi. Zogam sungah gammial mahmah lai mun khat ahi hi. Nikten puansilh a kipan inn leh lo tualniam lai mahmah uh hi. Kum simin Missionary 7 panin 13 kikal kipaisak den hi. Pasian lawhcinna hong pia toto a, kha mangthang tampi kiman khin ta hi. Cinate in damna ngah uh a, Dawi bia mi tampi in Topa Pasian hong bia thei ta uh hi. Taksa leh Kha lamah a khantoh theih nadingin hunna tuamtuam tampi kipia khin ta hi.\n2012 kum pan 2014 kum ciang term khat adingin missionary vaak ding (sponsor) kisam hi hang. Missionary khat in kha khatin Ks.100,000 (Tengh 1) kha sum sang uh hi. Khitui Gospel Missionary Kanpalet gam a om a semsate a vak nuamte in kha khat Ks.100,000 ta pia ding uh hi. Tua hi loin Missionary a thak a kuansak nuamte adingin 1.Missionary ding a mi zonna, 2.Missionaryte Kanpalet a kuan sukna, 3.Missionaryte um leh bel ding, 4.Missionaryte om nading inn cih bang beina tampi om ahih manin Ks.10,00,000 (Tengh 10) piak beh kul a, tua lo kha simin kha sum Ks.100,000 (Tengh 1) pia den ding hi.\nPasian in Khitui Gospel Mission Nasepna tawh mapang khawm dingin na lungsim hong lawn zenzen leh hih www.tearsgospel.com website a CONTACT US sungah ahi zongin khituigospel@gmail.com ah ahi zongin lai nong khak thei hi.\n95-96472005 leh 95-11290347, 09400502747 hih phone te tawh zong nong hopih thei hi.\nNang tawh mapang khawmin Pasian gam ih zaisak ding hi.\nTopa’ galphual ah nang tawh galdo khawm;\nEvan.Langh Do Khup\nTears Gospel Ministries\n«MISSION FIELD VAAN NADING HONG HUH\nTAULENG KHUA KHANLAWHNA LAMDANG»\n2 Responses to “MISSIONARY NA KHAH KHIA NUAM HIAM?”\nsan zuun+vial ngo mang says:\nHii.sia do khup\nkei ka min luan san zun ngai hi.ka lawm pa vial ngo mang.tapa kum 3 le kha 7,tanu kum 2 le kha 3 na nei ung.ka khua lui keeizaang(cingpikot).kawl pi ah lei pi tui phum pawl pi hi ung.tu lai tak oklahoma city,oklahoma state,usa ah na om ung.khitui gospel mission pen ka lung lut sawt peuh mah.PASIAN na sep nang tu kum 2013 aa ding ka hih theih bang in hong ki hel nuam ung in nang man a sen pi thei pen ding in hong vai hawm sak in.ka i lung gulh na pen mission phual ah gup khiat na thu le lei tung pil na sin na sang inn zong nei zo aa,hih mission phual hang in a kiim le a paam a khua tam pi tak a nau pang te in lai hong theih hong sin zawh na ding cih pen ka vision hi. mun thak saat ding a hi zong mission om sa mun ah sponsor zawk ding a hi zong nang man a lem thei pen in hong vai hawm sak in.lung dam.\ncontact ah massage kong nu siat ding hi lai pan hong khak kha ing.kong lai at pen mi dang hong theih pi ding ut lo ka hi man un ong thei siam mai un.lungdam.\nAbout us Crusade Friends and Family Gallery Lungdam kohna Mission News Standard Tears Gospel Studio Tears Gospel Video Thu tuamtuam 광주출장마사지 구미출장샵 군산출장샵 대구출장마사지 대구출장샵 대전출장업소 대전콜걸 목포출장안마 목포출장업소 부산출장안마 부산출장업소 수원출장안마 수원콜걸 울산출장마사지 울산출장샵 원주출장안마 인천출장안마 인천출장업소 인천콜걸 전주출장마사지 전주출장만남 전주출장샵 제주출장만남 제주출장샵 진주출장만남 창원출장안마 창원출장업소 천안출장안마 천안콜걸 청주출장안마 청주출장업소 청주콜걸 평택출장샵 포항출장업소


url: =Tulaai Leitung Thuthang Tuamtuam Updates May 4, 2016 :: ZOMI DAILY\nposted on 5 May 2016 at 8:04 am Lomkholna: Khawmpau, Myanmar, News, World, Zomi\n· Zomi ten Imuan isuan ahi Kawlgam Pithungsuh Hlutdaw ah Palaaipi Pu Gin Kam Lian, Pu Kham Khan Thang leh Pi Cing Ngaih Mang te May 4,2016 ni in Kawlgambup Construction Minister pa tawh kimu thei uha, asawtlo in Naak zang Lei, Mualbem Lei, Tuithang lei cih te kumpi lamten ongpuah in Taingen- Tedim- Chikha kikaal Mawtaw lampi te ah Kattaza ongphah zihziah nading thute vasung uha, asawtlo in ong ending uhhi. Tua ban ah asawtlo in Meilam thunei tetawh vakimu ding uha, Zogam Vaupaak abatnading in vagending uhhi. ZCD Info\n· Amas peen Russia ten Syria gam ah Leilam Gaalkaap tha zang in gaaldona May 4,2016 ni in Aleppo khuapi khunglam ah kipan uha, Syria kumpi langpang te phualpi pawlkhat vanawk uh ahihman in kumpi langpang gaalkaap honpikhat vaphial lum uhhi.VOA\n· Iraq gam khunglam ah May 3,2016 ni in IS te leh US Navy Seal kici gaaldo hangsan bek hilo haat in asiam mahmah Gaalkaap te kikaapna nasiatak in oma, US Navy Seal Gaalkaap khat si bengbang mawk ahihman in US te patau simtham uha, May 4,2016 ni in Germany gam ah koici bang a IS te nawkding cih apawlpi gam 11 pan Gaalkaap lam makai te tawh kikum uhhi. CNN\n· Gaza kuam pan Israel gam Khamul chiapchuap ten Motor pawlkhat May 3,2016 ni in cimphawng in nalot pheikha uha, Isarel gaalkaap ten zong May 4,2016 ni leiba lohna dan in Gaalvanleeng tawh Gaza khuapi vanpang Siktumpi pawlkhat vahawm leuleu uhhi. Haaretz News\nPrevious: Kawlgam Leiibaa kuan loh ding?\nNext: Na manphatna khat omlai veve\nTedim ah Phone tawh sum kikhem sawm ~ Zingsol\nKhitui Gospel pan Kawlpi huam Covid Huhna\nKa pa kahneh lua ~ Lian Tuang\nUSA Zomite zattheihding Handbook kibawlsawm ~ Dr. Do Kham\nZomi North America Cup 2015 – Michigan taangkona\nKim Jong Nam kithahna hangin Malaysia gamsung Security khauhsak mahmah ~ ZD\nMalaysia Datuk khat ii azi in nasemnu thahsawm ahih manin kiman ~ ZD


url: =Pu Gin Khan Suan Sih vui hun bawl na ding zak sak na\nPu Gin Khan Suan. ( kum 74 ) Pi Vung Za Nian i pasal ( Nidang in Leipi Tuiphum pawl pi Upa ) Vice President ZCF ( Canaan Church ) in Nilai ni, ni tak nai 10:10 pm in, Malaysia, Kuala lumpur Zato pi pan Van tung a ih Pa Pasian khiang hong ciah san ta hi.\nA mah pen Tong Sial khua mi ( Pu Cin Za Thang leh Pi Khup Kho Zen ) te tapa neu pen hi. Pu Gin Khan Suan luang hawm tawh a nu nung pen biakpiak na ZCF ( Canaan Church) ah Kigin ni, 22/03/2014, sun nai 10:00 pm in ki nei sawm hi.\nTua khit ciang in, ZCF, ZAM, ZSM le CDK te makaih na tawh Sungai Buloh han mual ah a luanghawm kituh kik ding hi. A nusiat a zi a ta a inn kuan pih te a ding thu nget sak ciat ni. Bus pai dan ding te:\nBus 1, Cheras -Pandan Jaya- ZCF-Cheras. Contack Sangpi017-9466309\nBus 2, KL- Maybank- ZCF- KL-Maybank Thua Kim 0126339897\nBus 3, Setapak-ZCF-Setapak U Cing 010-3650052\nHan mun ah mawtaw neu khat bek in zui ding hi.\nBus hong dawn ding hun, Zingsang nai 9;00 am,\nHun ki pat hun ding Zingsang nai 10;00 am\nA inn kuan pih te contact nang ph no 017-28703250, 017-2870569.\nZomi Christian Fellowship ( Canaan Church )


url: =Vanzawl Sung Pan USA Ngam Ah Dat Khat Kimu ~ Thu Tatuam (Siyin News)\nVanzawl Sung Pan USA Ngam Ah Dat Khat Kimu\nWednesday, April 08, 2015 Knowledge, USA Ngam Thu No comments\nLeitung taw tai tamtatak kikhuala vanzawl (Space) sung pan leitung akiet ciang USA ngam Four Corner san ah "hot spot" kici dat namkhang mu ahikom scientistte tulaitak tua Four Corner sanh ah pai in hi bangh piang thei na thu kansan hi ci'n tuni NASA website tungah kisua hi.\nFour Corner sia Colorado, New Mexico, Arizona, Utah state hi lii teng ii kizopna hi aa, hi munh ah ii hui sungah greenhouse gas namkhat sia 2003 le 2009 sung mu uh hi. Satellite taw sia athu cing tatak ngawl ahihang tua mun ah, methane gas dan in kilangh in suang meihol le gas nam om ci thu kilangh hi.\nCIRES, NOAA's Earth Systems Research Laboratory le Michigan te in TOPDOWN (Twin Otter Projects Defining Oil Well and Natural gas emissions) 2015 kici thulu taw vanleangpuite zangh in field campaign vawt laitak hi aa, The JPL team te zongh April 17-24 sung kihel tu dan in kison hi.


url: =Literature :: ZOMI DAILY\nposted on 21 August 2016 at 5:32 pm Lomkholna: Article, Literature\nPau le Lai ~ Rev. Hen Khan Go Thupatna: Pau panin Lai piangkhia a, lai om masa hi lo hi. Kam paupau napi’n tuni dong mah lai a nei nai lo leitung ah tampitak mah om lai hi. I thulu zui-in, tangpau …\nContinue Reading about Pau le Lai ~ Rev. Hen Khan Go →\nTuhunin leitungah pau nam tuamtuam 6000 kiim om dingin ki-ummawh a, hih teng ii langkhat pen tuzawh kum 100 khit ciang mangthang ding hi kici hi. Pau kia bek mangthangloin ngeina, zia le tong te tawh …\nContinue Reading about I Zopau a khuasuak zodiam? ~ Mungpi Khupson →\nposted on 24 June 2016 at 7:10 am Lomkholna: Article, Literature\nLeitung a pau tuamtuam a pau minam (ethno-linguistic group) 11,881 leh paizia kichiantak nei pau 7,148 khawng omte lak ah eite a neupen hi tuan kei hang. Leitung a mihingte' paute pau inkuan (language …\nContinue Reading about I pau leh i lai ~ M. Nguldoukhup →\nposted on 27 April 2016 at 9:35 pm Lomkholna: Article, Literature, Paulianmang\nZomi Literature: Khiatna tuamtuam anei "leh" ~ Rev. Pau Lian Mang Bang Hangin Hizahin “h” Hua I Hi Hiam? (Why “h” Is Much Hated as This?) - Tu ma kum bangzah hiamkhat pan Zolai gelhna ah “h” khiap …\nContinue Reading about Zomi Literature: Khiatna tuamtuam anei “leh” ~ Rev. Pau Lian Mang →\n‘Laibu manphatna’ cih ding a kilawm mahmah ahih hangin Zolai tawh kigelh laibu tam leh Zolai khantohna khat suak veve ding ahih manin a thulu pen khial lua sam lo dingin ngaihsun ing. Tua ahih manin …\nContinue Reading about Zolai khantoh nading ~ T. Sawm Lian →\nposted on 15 January 2016 at 10:15 pm Lomkholna: Article, Literature\nApril 9, 2010 ni-a Tedim khua a Zomi Christian Literature Society (ZCLS) sunga Board of Management meetingna-ah a thu ngaihsut khat “Minam bup in la kibang neikhop ding” cih thu in ka lungsim hong …\nContinue Reading about Minambup in La kibang neikhawmleng ~ Rev. Suan Khan Thang →\nposted on 7 December 2015 at 11:50 pm Lomkholna: Article, Literature\nCing Khup leh Ngam Bawm tangthu Nidang lai-in a ki thutuak mahmah lawmta nih om uh a, lo peuh a kilawm thei zel uh hi. Ni khat ni ciangin anihun pasal a nei tuak uhi. Lamdangtakin a gilnat uleh a …\nContinue Reading about Cing Khup leh Ngam Bawm tangthu →\nposted on 7 December 2015 at 11:00 am Lomkholna: Article, Ginkhannang, Literature, Theihhuai\nJ.H. Cope Laibu bawlte: Zolai J.H. Cope hun lai laibu kibawlte a thei nuam om ding i hih manin hih lai-ah hong suaksak ing. 1. 1913 – “Lai Shim Lai Bu,” Tid Dim Pau (Chin Primer in the Tedim …\nContinue Reading about J.H. Cope Laibu bawlte: Zolai →\nLaiteidan leh Laigelhzia\nposted on 4 December 2015 at 12:09 am Lomkholna: Article, Literature\nLaiteidan leh Laigelhzia Pasian in Zomi tepen, hong tawisang hong lamto in, hong lawnto lai ahih manin, USA ah tampi itung ta hi. Lai lam zong kikhangto mahmah a, ipawlpi tek, LST leh ZBC labu tei …\nContinue Reading about Laiteidan leh Laigelhzia →\nZolai Gelhzia ~ Rev. Khoi Lam Thang 1. Khiatna khat nei kammalte gawm ding: Khiatna nei kammalte i gelh ciangin awmal (syllable) khatval a phak hangin a kop in gelh ding ahi hi. Khiatna khat nei …\nContinue Reading about Zolai Gelhzia ~ Rev. Khoi Lam Thang →\nposted on 20 November 2015 at 7:36 am Lomkholna: Article, Literature\nManglai leh Zomite Misionary te Zogam hong tun (1889) ma khawng in belh Manglai izaakna tam lua nai khol lo kha ding hi. Mangkang tote ii expedition khawng Zogam ah hong pai lai un, Zomi ten Mangpau …\nContinue Reading about Manglai leh Zomite →\nJ.H. Cope leh Zolai 1. Zomite’ Lai Neih Masakna: Khangluite in “Zomite in nidang hun sawtpi lai pekin lai kinei ngei khin hi” ci-in gen uhhi. Tua lai pen savun tungah a kigelh hi a, Go Cin in tua …\nContinue Reading about J.H. Cope leh Zolai ~ GS Pau →\nZolai hong kipatna ~ Rev. Khup Za Go Kum 1886-in Mikang gamah awsuah tawh kituaka laimal gawm ding vaihawm pawl International Phonetics Association kici kiphuan a, Dr. Sweet, Reader in Phonetics, …\nContinue Reading about Zolai hong kipatna ~ Rev. Khup Za Go →\nposted on 16 October 2015 at 7:29 am Lomkholna: Article, GinEnCin, Literature\nTedim Zomi te' Zolai Pupi Gin En Cin Rev. Job Nang Khaw Thawng in Tahan Awging Lom 27 Hawm 1, Jan - Feb, 2006 a suak a nunglam butuam sunga Theihsakna a tawnung penpen No. 7.ah Tedim Zomite Zolai …\nContinue Reading about Tedim Zomi te’ Zolai Pupi Gin En Cin →\nTedim te' Zokam Awphei (Vowel) Thu ~ Rev. Khoi Lam Thang Tedim kampau Zomite in ‘awphei’ (aw suaksak thei zong kici) i neihdan tomkimcingin kong pulak nuam hi. Sanggam Zomi dangte tawh i kibat …\nContinue Reading about Tedim te’ Zokam Awphei (Vowel) Thu ~ Rev. Khoi Lam Thang →\nposted on 6 October 2015 at 7:23 am Lomkholna: Article, Literature\nZolai gelhzia kibatsak nading Mualtung mite laka Pasian nasem a hong pai sangmangte in lai tawh nasepna mah hong bulphuh masa pen uh hi. A kipat tung uha kipan in a gam mite’ pauin lai hong neihsak …\nContinue Reading about Zolai gelhzia kibatsak nading →


url: =Karenni Refugee Camp khat meikang :: ZOMI DAILY\nKarenni Refugee Camp khat meikang\nposted on 10 April 2015 at 1:33 pm Lomkholna: Myanmar, News, Sawltak\nTuesday ni in Kawlgam nisuahnalam Thai gamgi aom Karenni Refugee Camp meikang ahih manin, mi tampitak omnading belhnading neilo in om uh cih RFA News pan kiza hi. Hih meikatna hangin asi leh aliam kuamah omsamlo a, ahi zongin mi tultampi giahphual tanlawh uh ahih manin lungkhamhuai mahmah hi.\nRefugee Camp pan makaite genkhiatna ah Block No. 1 panin inn 96, Block 2 panin inn 56 akigawm in inn 152 bang kangtum cimawk hi. Tu in tua in 100 val ah aom ngeiteng in belhding neinawnlo uh a, cimawh mahmah uhhi.\nTua ahih manin belhtheih nading sanginn, vanzuakna Store Building, zum inn cihte ah belhtheih bangin belphot uh a, neklehdawn zong cimawh mahmah uhhi.\nMeikat kipat pen 11:15am hun in akipan hi a, nai 2 sungbang kangngekngek hi. Akat kipatcilna ahang taktakpen ki theizo nailo cihi. Hih meikat hangin Refugee Camp sung aom mi 700 val in gentheih hamsat tuak uhhi. ZD Sawltak\nPrevious: ZCD te Tuilangh khua ah\nNext: Zomi te Ciin thucin thuthang (2): Sunglut, Kaunei, Dawilawmnei ~ Thang Siangh\nNgalbual ah Zomi Youth Association\nMalaysia, Johor ah damiah in aki ummawhkhat palik te’n kaplum\nMihaute’ Hauh dan thusim (1) ~ Mungpi Khupson\nShan Gambup Gamthu Kikupna Taunggyi Khawmpi Simna\nUS President leh Asian Leaders, Europe Leaders te ki muhkhopna omding


url: =Inntekte a deihlo lengla ~ Tual Khan Suan :: ZOMI DAILY\nposted on 5 August 2016 at 3:02 am Lomkholna: Article, Tualkhansuan\nI Zo paunak sungah, “Mual khawl masa; tui nak ngak masa” ci’h a om mah bangin, koi mun koi mual ah i om zongin, innteek cih na om den hi. Mun thak mual thak i tun ciangin tua inn teek mite gamtat zia, lu hei zia, nuntak zia leh vaihawm zia i zuih theih kei leh, a omsa te tawh kituaklo ding cih pen kitel sa thu a hihi. Tua hang a kipan buaina leh thu buai zong mual khawl masa mite mawhna hilo zaw thei hi. Mihingte nuntakna ah tua bang thu buai (or) buaina a om theih zel man in, mikangte in zong, “Rome ah na om leh Rome mite bangin gamtang in” ci’n thupil na gen uhhi. A tung thak mite in Rome mite bangin gamtat sawm masa lo in, a mau deihna bangin Rome mite kawikaih sawm leh, tua ah buaina kipan pah ding hi.\nI paunak dang khat sungah “Innteek nuam leh khawl mun nuam ah mi khawl hi” kici leuleu hi. Innteek in “note hong vak dah un”, a cih loh bangin khawlmun in zong “note hong khawl kei un” cilo hi. Khawlmun a khawl ding mi leh lengla ding mi kiteltuam lo hi. Khawl mun pen mi khempeuh a ding kibawl a hih bangin, mi khempeuh ( a gim a tawl khempeuh) khawl thei ding hi. Innteekte in zong lengla khempeuh a zindo ding a tavuan a hihi. Innteekte in inntek hoih a suah ding, lengla a hoih thei pen in do uh a, mi khempeuh a kibangin lengla do ding ngaihsun masa hi. A hizongin lengla mite leh khawlmun a khawl mite in, inntekte thusim lo in leh a khawlna khawl mun nopna bek deih in, a mah deihna bang in a sep sawm tak teh, buaina or thu buai kipan pah hi.\nI paunak khat sung leuleu ah, “ Thu hoih in kong biang kanlo, thu sia in mual kua khuum” kici hi. Mihingte pen ei inn ah innteekte ki hi pah hi. Lengla hong vak ciangin innteekte hoihna ding sangin siatna ding ngimna tawh thusia hong puak lut tak uh teh, leh innsung khat ah innteek mite’ hong lengla do zia, sepzia bawlzia, i gen siat tak teh, buaina kipan pah hi.\nLengla leh innteek kikal a buaina a piangsak sung pan a thupi pen khat in, lengla mite’n inntekte a buluh sawm tak teh, innteek teng a hawl khiat sawm tak teh buaina lianpi piang hi. Lengla in innteekte neih leh lam deih gawhna, en’na leh huaihamna lungsim nei a hih manin innteekte lengla do siamna teng, a leh lam in zat sak hi. Innteekte lengla do hanciamna a hi, lenglate sungtang sakna pen inntakte hawl khiat ding kipatna suaksak thei uhhi. Hih bang hanga a piang buaina pen mun tuamtuam, ( innkuan sung, khosung, minam sung) te ah ki mu thei hi.\nThupi dang khat lai ah, innteek te innkuan sungah a phengphi mi khat belhbawm in tua innkuan sungah siatna thu i tut tak teh zong buaina tampi piangsak hi. Innkuan sung vaihawmna a lungkimlo mi (a phengpi mi) te khut zat in om in innteekte vai tawk buai thei hi. Tua hang a piang buaina pen innteekte hang peuh kisa thei a, vensak sawm lo in ki om thei hi. I deihloh innteekte kiangah lengla a va paina in buaina vengsak lo a,ki pan sak zaw hi.\nI Zo paunak sunga, “Zindo lengla do siam” ding pen kilim gen mahmah hi. Bang hang? Lengla kidona in siatna bei sak a, ki-itna, kilemna piangsak hi. A ki-itlo mite ki-it sak hi. Khat leh khat lungsim kitel siamna piangsak hi. Zomite in khut khial ban khial a om khak uh ciangin khat leh khat lengla kikhah in, kilemna thu gen uh hi.\nKhat leh khat ki-itna leh, kilemna a pianna ding, a kipna dingin lengla mite zong, inntekte siatna ding puak loh ding, innteekte tungah ul tung tuang sawm lo in, innteekte zia tawh i gamtat ding cihte tampi kisam banah, inntekte in zong ki innteek saklo in, lengla mi khempeuh nopsak na dingin a zindo ding kisam ding hi.\nPrevious: Minam it ih cih hamsa kei\nNext: Myanmar gamah athahat Ziinling kituak khathei ci-in Mipil te’n gen


url: =Na lunggulh takpi hiam :: ZOMI DAILY\nNa lunggulh takpi hiam\nposted on 21 June 2015 at 7:55 am Lomkholna: Article\n“Are you really willing?”\nMinam khatsung ah kipawlkhawm kipumkhat in, khutkhat tawi, khekhatkhai in gam leh minam ading sepkhop ding na lunggulhtakpi hiam?\nArizona gamgek aom Zomi mimalciat kidong photphot dih ni. Akuamapeuh in lunggulh dingin, kong lamen hi. Tua ahihman in akipawlkhawm thei Zomi te ihih theihnangin, mipil, lungsim hoih, hongdeihsak kipawlna makaite, Biakna Siate khempeuh pen, minam khat hihna sung ah, ki thutuaktak a gam leh minam ading kipawlkhawm in nasepkhop theih ding hong kulmasa ding hi. Pawlmi mimal in zong makai te zuihsiamna kisam mahmah ding hi. Amasa in makai te in, lungsim khempeuh piakhia in, deihsakna tawh makaih sawmhimhim phot ding zong thupi mahmah hi.\nFormer President of South Africa and Nobel Peace Prize winner ahi “Nelson Mandela” bang naci hiam cihleh “Makai kician muanhuai khatin ahileh, aminam pihte asuahtaak nang, akipiakhia dingin, ki gingsa a omhamtang ding hi.\nEi mipi te in zong, makai ten’ bang hongsem tam, hong bangci makaih tam cihtawh buaimasa zawlo in, makai te bangci bangin kapanpih theihtam cih lungsim tawh semkhawm in thapia sawm ding hongkul ding hi.\n“President John F. Kennedy” bangna ci leuleu haima cileh “Na gam in, nang ading bang hongsepsak theiding cih dong kenla, ka gam ading bangkasem thei dinghiam cih nanglehnang ki dong in.\nZomi atam zaw in kipawlna bang hamphatna kangah tam, makai te’n bang hongci huh theitam cih lungsim hi lozaw in, President Kennedy kampau mahbang in, ka gam ading ken bang ka sem thei tam cih tek sawm leng kipawlna te kitamtam lo in, phung semsem ding in kalam en hi.\nI vekpi in itel ding kisam kasak khat bel, vaikhat peuhpeuh ihawm teh ki thutuak a, himah ei semkhawm liallial ni icih zawhding thupi kasa mahmah hi.\nVaihawm gelna hong susia theibel ahih leh, picin lohna, hanciam noplohna, khatlekhat panmun ki deihkawhna(hazatna) te cileng kikhial lokha ding hi. Tua bektham lo apil asiam, muan le suan te’n hong makaihlo zong hikha ding in ka um hi. Kipawlna sungah ki siatna, ki tamkhap detkeeina pen hih atung ahang teng hi.\n“Irish and English statesman Edmund Burke” in bangna cihiam cihleh, “A hoihlo sepna/gelna khat peuhpeuh in gualzawhna angahna ding in mihoih mipil te bangmah semlo/gello in aom hang ahi hi.” na ci hi.”\n“Irish and English statesman Edmund Burke said, “All that is necessary for evil to triumph is for good people to do nothing.”\nZOMI te pen Pasian in, amah bia ding le aumthei dingin, thupha hongpia ahihman in lungdam huaikasa hi. Pasian um te ihih manin, Paisian deihna hong lamlakna tawh kituak in, ki pumkhat in ZOMI te hanlungciam ma ipang khawm ding hi.\n“Abram ham Lincoln” in bang na ci hiam cileh “America pen apua lam mi te’n hong susialo ding a, ei suaktakna izat khial in ikhasuah leh, eimah leh eimah in i susia ding hi.” na ci hi.\nTuamah bangin Zomi te zong kuamah in hongsua sia lo ding a, ei suaktakna zangkhial in, ikhah suah leh, Zomi te mah in i susia ding hi. Hibang in eileh ei aki susia te ihihlohnang pilvaktak kipawlkhop huai mahmah hi.\n“Martin Luther King” mah in bangna ci leuleu hiam ci leh, “ Ei te in unau sanggam bang i nungta ding a, i siat leh zong mihai bang isai khawm ding hi” na ci hi.\nZomi te in zong hihbang in, ki thutuah suamphotphot le hang, thu le la vaihawm nate, gam le minam ading sep le bawlna te ah gualzawhna ingah ding hi.\n“Irish playwright and a co-founder of the London School of Economics” ahi “George Bernard Shaw” bang naci leuleu hiam cih leh “Mi Pawlkhat te in aomsa van/na/thu te ahi bangbang in mu in, a bang hang ai tam ci uh hi, mi\npawlkhat leuleu te in a om ngeilo/a piang ngeilo van/na/thu ngaihsun in, bang hang in hi theilo ding ci uh hi.\nTua ahileh kipawlna sung thupiang te, Zomi sung apiang te abang ci ahi tam, icihcih sang in, bang ci leh ahoih zaw ding cih te ngaih sun in, bang hang hi theilo ding ci-in hanciam thala in, kipanpi sawm tek ding thupi isak tek ding tha kongpia nuam hi.\nMay 22, 2015 (Friday) ni: ZIA te tawh hunzatna ah ka thugen\nPrevious: Hong mai sak in maw PA aw\nNext: Lamka khuapi leh Zomite ~ Kham Lam Tuang\nKhangthakte khansuahna leh Huaina/Dalna\nAizawl pan lungdamkohna\nZomi : Hallelujah Chorus ~ H. Gin En Cin\nYangon Zomi Choir Lasinding Kizawntek Ni ~ David Suum\nChristian Hymn te’ tangthu: Ka Pa’n Inn le Lo Tampi a Nei Hi\nDeihdan Deihlo ~ T. Sawm Lian\nMinam minkhat aomleh amite zong kiciantak in omhi\nNi Lamdang Khat! ~ Pu Thangboi


url: =USSBC Ordained Ministerte Thu | Siyin Chin Baptist Church\nUSSBC Ordained Ministerte Thu\nPosted by thawngno ⋅ April 6, 2012 ⋅ Leave a comment\nUS Siyin Baptist Church (USSBC), US Sizang Tuiphum Pawlpi kiphot ni April 24, 2011 in Rev. Kip Thian Pau, Rev. Dr. Thuam Cin Khai, Sayama Ngiak Ngo Neam le Sayama Awi Khawm Huai te sia minister team tu in kingen aa, April 24, 2011 ni-in kikip sak hi. 2011 July tha ni (10) ni Executive Committee kikhopna pan thukimna No.(10)na ah” Rev. Kip le Dr. Thuam te sia DCBC le ABC Ordained minister ah hong tepte sakna tu in nget tu kithukim hi” ci kikhen hi.\nRev. Kip Thian Pau, BA, BRE, Dip. Journalism, M.Min, Pathian Nasepna Atom\n1973 kum January tha pan Falam khkua pan Co-operative department ah tum aa, 1994 kum ciang Topa deisakna taw Zomi Theological College pan in BRE nitaak sang ka in zo thei hi. 1994 March tha 14 ni in co-operative pan in a tawlngah ciang, Falam Baptist Association te in Cerhmun khua ah Pastor tu in se hi. Ahihang innkuan sung haksatna le dam ngawlna hang in Myanmar Baptist Convention (MBC, Yangon) zum Publication Department ah nasep kipan hi. Falam a om sungin Falam Baptist Church ah deacon kum sawm sung bang seam hi.\nMBC ah a sep laitak in Falam Baptist Assocaition te in koma pastor khat na hikom Carson te nupa khamtung hong thet kum zakhat cin (Centennial) ah ordination piak thei tu in hong sawn to a, (Centenary celebration committee secretary Rev. Pa Hrang Hmung deisakna zong hi) tua kum zakhat cin sungin ordination hong kipia hi. (Tua kum zakhat cin hun Zomi Baptist Convention sung pan ordination a piak sia 67 pha hi.)\n2001 ciang in MBC ah a nasep kawm in Yangon Siyin Baptist Church ah Associate pastor (part time) thua khawm hi. Siyin Region Baptist Association (SRBA) te in Falam Baptist Association (FBA) te ih Pastor hong laak ni pan kipan a service pe suak sakaa, SRBA in 2012 April tha pan pension pia hi. MBC a tum lai in Assistant director taw tum hikale Pathian thupha sang tato ahikom kum (2) zawk ciang Associate director seam aa, a pension laak hun in Director seam aa, kum (6) sung seam man hi. Topa lam hon sakna taw 2009 kum in MIT pan Master of Ministry (M.Min.) zo thei hi.\n2011 February tha ni khat ni in US a tate omna Washington State Seattle ah azi Kai Cem taw hong theang aa, Washington DC huam ah US Siyin Baptist Church (USSBC) kiphot tu hun taw kiciam sa bang phet in hong kisi luilam hi. USSBC lampuite in SRBA Vice Chairman min taw pawlpi hon ni a tu in sam hi. Pawlpi hon tatak ciang Senior Pastor tu in hong sep sak tu in huu kingen aa, Pathian le Sizang mipuite hong itna taw hong saang hi.\nRev. Dr. Thuam Cin Khai, BA, BS (Progress), MA, MDiv, EdD, PhD Pathian Nasepna Atom\nNgup khiatna nga, tuhun pau in ci leang, a pianthak zawk ciang Lai Thiangtho saang Tedim ah hong kaa aa, a saang tuakpo ciangin Rev. E. Tun Khaw Lian, Rev. J. Pum Hau le Rev. Vungh Lian te ih vaihawm puina le thupha piakna taw Zomi Baptist Convention missionary tu in Asho Chin Buddhist te kawm, Pauk Khaung khuapi ah Topa Pathian ih Sawlpi nasep hong kipan aa, Siyin Region Baptist Association (SRBA) member a hi Voklak Tuiphum Pawlpi ih License Minister khat in 1997 pan kipan 1999 dong Asho Chin te sungah mission seam hi. Tua a mission nasep sungin Sai Pit Ein Asho Baptist Church kipat pui thei hi.\nPathian thu kimpuina le ama hanciamna taw Philippine Baptist Theological Seminary, Baguio City, Philippines ah Master of Divinity kaa tu in admission hong nga ahikom Rev. Lam Cin Thang (Senior Pastor), Yangon Siyin Baptist Church (YSBC), Vanleang letmat leina tu sia Pa Lian Kam te nupa (Maryland) in sik a, visa tum natu a kisam teng sia YSBC Women le Youth Fellowship te in huu hon uh hi. Saang a kaa sungin a itt a zi Mang Lam Nuam le tanu Cing Khan Vung in mission sepna mun pan ngak kawm in Pre-school hong in mission nasep zom suak uh hi. Pathian thupha piakna taw South Korea ah Asian Center for Theological Studies and Mission, Asia United Theological University ah Third World Church Leader’s Full Scholarship taw Master of Arts in Theology a zaw zawk ciang American Baptist International Ministries Leadership Grant le Prospect Burma te ih Scholarship taw Central Philippine University, Iloilo City, Philippines ah Doctor of Education sin to suak aa, a saang kaa sung tawntung Voklak Tuiphum Pawlpi le Siyin Region Baptist Association te in hun bit Licensed Minister (1999-2007) khat in ciamte hi.\nSaang kaa tu teng le sin tu teng man in kawl ngam hong zot kik ciangin Rev. Lam Cin Thang ih ngetna taw All Nations Theological Seminary (ANTS) ah Interim Principal, Vice Principal le Academic Dean (2006-2008) seam hi. Topa Pathian thuthiamna le Myanmar Baptist Convention pan uliante (Dr. Thet Thet Myat San, Rev. Kip Thian Pau) le Siyin Region Baptist Association Oversea Council, Zomi Baptist Convention pan uliante ih panpui tekna taw All Nations Theological Seminary sia Association for Theological Education in Myanmar member khat in hong tepte sak aa, Myanmar Institute of Theology ih affiliated College khat tu in (2008) kum in khensat hi. Lai Thiangtho saangah seam ahikom 2008 kum cin ciangin Voklak Tuiphum Pawlpi pan in Yangon Siyin Baptist Church ah pawlpi mi in kikhin aa, 2008 kum cin pan kipan in YSBC ah Minister khat tu in kise hikale United States ah pai tu visa nga ahikom September 28, 2008 ni Yangon pan ding aa, Sizang Burmese Mission Church te ih Visiting Pastor le Interim Pastor in October 1, 2008 pan February 28, 2009 dong seam hi.\nMission for Christ le Wesleyan te ih huu ngetna le Pathian sapna taw Burmese Bible School siapi tu in (March 1, 2009–) pan kipan Sizang Burmese Mission Church te ih interim Pastor hina pan in Missionary khat tu in Syracuse, NY ah kuan hi. Pathian zakna le Kawl ngam pan Refugees tam ma hong theng ahikom saang bek hi ngawl in pawlpi zong kipat pui tu kisam ahikom Lyncourt Wesleyan Church Burmese Service ci in Syracuse, NY ah kipan aa, tu in Matu Christian Church, Syracuse, NY; Zomi Christian Fellowship, Syracuse, NY; Myanmar Christian Fellowship, Milwaukee, WI, US Siyin Baptist Church, Washington, DC le Matu Christian Church, Buffalo, NY te ih pawlpi kipat tawm natu a kisamna mun po ah huu tu a kisam babang pan pui hi. Tua bek dom ngawl in Burmese Bible School zong mun (4) ah hong aa, saang patang vekpi (40) kiim bang dong khang to ahikom mission nasepna ah Pathian in hong zak sak hi. Tupna le sawmna sia Burmese Bible School Teaching-site mun 10 peuma nei zawk natu le saang patang (100) peuma 2015 kum bo ma nei zawk natu thungetna hong pan pui tek tavun. Thu khat pan Burmese Bible School le Davis College, Johnson City, NY sia affiliation vawt thei zo ahikom akuamatek atu in khuavak le pilna sin thei natu lampi kihong hi ci zong a lungdam huai mama thu khat ahi hi.\nKawl ngam Licensed Minister taw America ah theng phot aa, Pathian in a tang zai zaw le a muibun zaw in zangh nuam ahikom 2009 kum in Siyin Region Baptist Association te Minister hina sia Sizang Burmese Mission Church te thu thiamna taw transfer tu in nget sak hikale Central New York District of Wesleyan Church te taw Burmese Bible School naseam khawm ahikom The Wesleyan Church te in Licensed Minister hong piak sak phot hi. Ordination Course pawl khat a phualpi ah kaa sak aa, kum khat in (2) vei bang Wesleyan te in upna le zui dan taw kisai teng a tal ngingei zawk ciang September 9, 2010 ni in Wesleyan bup thu kimna taw Wesleyan te tangthu sung a om ngei ngawl lai ahi kawl ngam mi (2) sia tua ni in ordination hong pia hi. Tua ordination piak ni in Rev. Dr. Sing Za Khai le Rev. Dr. Cin Za Mang in uap thei hi. American Baptist le Southern Baptist taw nasep khopna hong tam vaial ahikom, US Siyin Baptist Church thuthiamna le DC Baptist Convention le American Baptist Churches-USA te ih Advisory Committee on Ordination te thu kim puina taw September 15, 2011 ni in interviewna a nei zawk ciang American Baptist Churches-USA te in Ordination kip (recognize) sak hi. Tu in a inn kuan bup in Syracuse, NY ah mission naseam in om lai aa, tanu 4 le tapa khat nei hi.\nUS Siyin Baptist Church Executive Committee thu khensatna om bang in ABC le SBC te taw a kipawl khopna District of Columbia Baptist Convention (DCBC) ah ordained minister hong recognize natu in ngetna kinei aa, ih ngetna bang in 2011 September tha 15 ni in interview tu in hong sam pai hi.\nInterview vawt ma tha khat sap in DC Baptist Convention Advisory Committee on Ordination te in a kisam tu document teng (1) Laithiangtho saang onna certificate (2) Eima ngam pan ordination ngana certificate or denomination dang pan ordination certificate, (3) Ih kihel ngeina Association te ii Pathian naseam tatak hi ci aa lungkim puina (SRBA) le (4) Christian experience laimai 15 hong nget teng piak kul hi. Ahizong kithu zakna haksatna tatuam taw 15th September ni in Rev. Kip Thian Pau sia MIT pan, M.Min. a onna certificate tawm a laplak hu in a hun hong khangkhan to sak aa, Dr. Thuam sia tua ni (09/15/2011) in DC Baptist Convention Advisory Committee on Ordination te in thudokna a nei zawk ciang lungkim ahikom kipsakna hong nei sak pai uh hi. (Rev. Dr. Thuam sia The Wesleyan Church te ih September 9, 2010 aa Ordination piak sa sia kip sakna ahi hi).\nTua ahikom Rev. Kip sia 2012 March tha 15 ni District of Columbia Baptist Convention Advisory Committee on Ordination te in thudokna a nei zawk ciang kip sakna hong nei sak hi. Ordination kip sakna ah a thupi bel hong dok teng sia—-\nBaptist upna le kalsuan dan a hi Baptist Distinctives bang ah ngamta in naseam ziam/seam ngawl ziam?\nBaptist te ih saang le accredited seminary (e.g. Association of Theological Schools in USA and Canada (ATS); Association for Theological Education Southeast Asia (ATESEA); Board of Theological Education of the Senate of Serampore College (BTESSC) pan entry level Master of Divinity (preferred), or Master ong ziam/ong ngawl ziam?\nDC Baptist Convention affiliated to American Baptist Churches-USA ih member pawlpi khat taw a kizom nasepna (e.g. seminary, university, hospital, army, and etc…) ah pan mun nei aa na seam tatak ziam/seam ngawl ziam?\nOrdinance ci aa, Tuiphum te ih zek sa ah ih nei Tui kiphumna le Topa zaan an neakna taw kizui, ngaisutna bangbang nei ziam?\nMaster degree khat sasaang zo hamtang tu dei. (Service sia hong dong ngawl zaw bilbel aa Master degree hi ta, accredited degree sia thupi sak tuak peu ma.\nNote:- DCBC ih a kip sak sate sia a kizop pui ABC, BWA le SBC te zong na a kip sak sa suak hi.\n« Jesu Ii Na Lamdang A Vawtte A Thumna\nJesus Christ Thinglamte Simngawl (Good Friday Hanthotna) »


url: =Khantoh ding a ut lua Zomite\nCiamnuih gen khat: Hau lua ding kisa, si phawt zuazen. (cihmawh vai lua)\nPasian thu gen khat: Inn dim in kham manpha na nei zongin, na kha hell gam tung leh tua neih leh lamte a mawkna hi. (a hi takpi mah hi.)\nCina khat: Cidamna ding a hih naak aa leh, i sih lawh phial zongin zatui i kisun ke. (Kisun kei leh sawt nungta zaw kha thei ding aive)\nSiavuan khat: Na natna pen khuah lua ta a hihmanin, hih zatui pen na sih dongin na nek kul inteh. (Dam nuam aa zatui ne ding pen, sih dong ne ding ci mawk, dam dong ne dilo)\nMihai khat: Ekbuk dum sung ah kham (gold) khat kia in, tua topna ding aa, a uih teng bei na ding ci in acid tui buai suk. A ek teng keu in a nam bel bei pah sam. Tua khit ciang a tuak suk aa leh, a mah mahmah zong a mah tektek ii a buak acid tui in kang suk beh. (hih zongh hau lua ding kisa, si phawt zuazen pawl mah hi sa ing)\nGentehna thu a gen khat: Zawhngeu a vom a hizong, a kang a hizong, zusa a mat ding thupi. (inn sung siangtho aa zusa khawng a om mello aa zawhngeu it ngiat, a deih ngiat te in, a zawhngeu mel (colour) mahmah zongh teel uhhi ei)\nPolitician kici khat: Zomi i kici zong, Chin i kici zong, i gam khantoh ding, i nuntak nop ding kisam. (na gam khangto mahmah in, na gam in ong kiciapteh sak nawn kei leh bang a khiatna om ding)\nKawlgam cih dan, N-Korea cih dante pen, gam khantohna mit tawh a hizong, political view point lam pan, social/ living standard leh education mit tawh a hizong\nPolitical struggling level ah omin kigen hi.\nIndonesia cih pian, Vietnam cih piante pen, gam khantohna mit tawh a hizong, political view point lampan a hizong, social/ living standard leh education mit tawh a hizong\nEconomic struggling level ah omin kigen hi.\nMalaysia cih dan gam pawlkhat te pen, gam khantohna mit tawh a hizong, political view point lampan a hizong, social/ living standard leh education mit tawh a hizong\nSocial struggling level ah omin kigen hi.\nIndia, China cih dan gamte pawl pen, gam khantohna mit tawh a hizong, political view point lampan a hizong, social/ living standard leh education mit tawh a hizong\nTechnology struggling level ah omin kigen hi.\nKawlgam zongh Political struggling level pan kahto zo nai mahmahlo sam hi. Ong kahto zo hileh, Indonesia te danin, Economic struggling level ong phuto ding aa, tua ong zawh toh ciang, Social struggling level ong tuak kha dingin, tua pan Technology struggling level ong tung ding ahihi.\nHih level teng pen, a tomin, mipil te'n PEST ci uhhi.\nP zolo in E taktak kitunglo ding aa a zomzom in pailo aa T taktak ki ngah zolo ding hi ci uhhi. Ngah mah leh zongh kiplo aa sawtvei kimanglo ding ci hi. P tawh a buai laite pen gam khangto vetlo hi aa, T taktak a tungte pen gam khangto hita hi.\nTua a hihmanin zongh, D ASSK in, khantoh ding sangin, Kawlgam pingpei thukhun puah ding lim genin neizaw hi. P thu zahin, T thu lim gen hetlo pah hi.\nLam khat pan, khantoh taktakna dingin Politic mah a zungpi a kisam a guipi ong hi penpen hi. Politic (ki ukna) ong hoih leh, thukhun hoih ong om ding aa, thukhun hoih, thukhun kip, thukhun muanhuai ong om hileh, nasep silbawl zia hong nuam ding ahihi. P level pan E level kitung ding ahihi.\nTua a ahihmanin zongh, Kawl kumpi in, gamdang sumbawlte Kawlgam ah nasep dign a sapsap hang, tawmtawmta bek ong lut tuautuauna a hang pen, thukhunte muangzo taktak nailo uhhi. gtn. business law te, kawlgam sung ah hingzo taktak nailo. P hoihlopi in, E level kitung theilo cihna ahihi.\nKawlgam sung khua mukholzaw deuhte in, Crony te thu lim gen mahmah uhhi. P level ong kizo hi leh, E level ah kibuai lai ding cih a muhkholh man uh ahihi. Kawlgam ah sumhau teng pen kum sawm tampi hong uk khin galkap teng ii mi teng mah ahihi. Kumpi (government) bang khat in, hong uk loh uh hang in, kawlpau in (a yin-shin sa-nit) ong tun khak ding dahhuai hi. gtn. Zogam ah company ong bawl, industry ong lam uh in, Zogam leitang mun tampi ong lei uh or ong sap uh leh, Zogam leitang mun tampi ah Zomite in thu nei thei tuanlo veve ding hi. Tuate deihlo in phalna kipia kei zel leh, khantohna om ding hong haksa zel ding cihbang hong hi kawikawi ding aa tua pen Economic struggling level kici hi.\nE level hong hoih ciang, S level social ah buaina hong omto leuleu ding ahihi. Gam ki ukna hoih, thukhun gina cih ciang tawh, mimal khat leh khat, minam khat leh khat liangko kikim ding cih ziauh theih om hetlo hi. A thu bekin hi ding aa, kideidanna, kinenniamna hong om thei lai veve ding ahihi. gtn. nasepna ah a lian lamte tawh kithei te mah in maipha hong ngah lai veve ding hi. Hih pen kumpi ii sep hinawnlo aa, mimal or kipawlna khat in a neihsa uh tawh nasem a hihmanin, tulaitak aa Kawlgam pen gamdangte in hong saisai dan un, hong kisai thei nawnlo kha ding hi. Malaysia aa om ngeite in tel pen kha diing uhhi. Tua pen Social struggling level kici hi.\n(P) Ki ukna hoihin thukhun ong hoih, ong kip ciang, (E) Sum bawl paai bawl hong nuam pan ding aa,(S) neih leh lam, sumlut kilawm, kikim hong om ciang, a neizawte pum zahtakna cih bang hong bei in, khasum ong kikham ciang golh guk ong kiam ding aa (bei ding ci ngamlo), a pilte a pilbang in pahtawi in uliante ta a hihman aa pahtawi hinawnlo ding hi. A siamte a siambang, a hanciamte a hanciam bangun hong khangto in, a thei taktak a kiva taktak te hong kidawk ciang (T) mipil ong khang semsem aa, technology cihna ah, pilna tuamtuam gennopna hi in, khantohna taktak hong kipan thei pan ding ahihi.\nTu laitak aa kawlgam khantohna cih pen, a hawmpi, a hawngpi bek ahihi. Singkung bang hileh, a zukha lopi aa, a gah ding a kiim a paam pan la in, a khai liapluap din mun ah om lai hi. Hih pen lamdawt (short cut) hi in, hoih hetlo hi.\nAzung a khak kei aa leh tua sikung pen keu in sikik thei ahihi.\nZomite' sungah zongh, kipawlna khat bang khat in na hong sep ciang, a gah vive kien aa, zungkha maw zungkhalo cih pen et in kinei mello ahihi.\ngtn. sum kidong kawikawi in, singgah va lei aa, en vo i singkung Zogam in gah nei ta ei cih ciang dinmun ah ki om lai ahihi.\nHih pen a sia hi peuhmahlo aa strategy benefit hilo in, emergency kiallap khop bek ahihi. Tuabang nasep zongh pen i kisap mahmah a hih sam hangin, zukha nasep (strategy planning) tuamtuamte i mangngilh khak ding dahhuai mahamah kasa hi.\nAhi pakpak, a min dawk zal, gualnop khengkhang pak, so henhan pak cih dan bek tawh minam pen kiksal suan theilo ding ahihi.\nVision neilo minam in mangthang ding cihi. Blue print kician, long term planning, short term planning tuamtuam te baan ah plan A plan B om zawh ding kisam lai ahihi.\nI zawng luat lai mahmah manin, zomite' lungtang ah nasep pen annekna ding, sangkah pen gilpi aa ding, i hihna bangbanag nek leh dawn aa ding kisa kha lai hi.\nNa khempeuh sum (money) a hi kha phial zongin, tua sum khempeuh pen gilpi aa ding hi khin gai kha hetlo ding hi. A kitel ziau dingin gen lehang, sumhaute in gilpi aa ding ciang bek in na semlo uh aa, a mau ii lungnopna ding entertainment tuamtuam en uh, zong uh, bawlsak uh hi.\nAtung aa i patna ciamnuihte tawh gawmkik lehang:\nZomite in i gengen Zogam khantohna ding pen step 4 na ah omin, ei level pen step 1 na, politic level om kitham lai hi. Kawlgam mahmah hi.\nTua a hihmanin, Zogam khangto sak nuam lua liang aa, minam zuak, Zomi nusia liang, nam dang pom, nopsakna ding khantohna ding a hih naak aa leh, Chin kici zong cih lungtang pen, lamdawt (short cut) ngaihsutna, zulhtat nopna leh a mawkna aa deihna, a baihsa bek ngahnopna lungsim ginalo ahihi.\nKhantohna i gengente pen step 4 na ah om aa tanlang khat in tanli zawh ding gengen tawh i kibang lai phawt hi.\nChin kici in, Zogam khantohna ding semsem aa Zogam ei khut sung ah hong om tuan kei leh, a mawkna ahihi.\nHau mahmah napi in, khanggui mangthangte, pil mahmah napi in kua ma noptuam pihlohte pawl pen, gammang tulak aa singkung golpi ka ma zatloh leh phawk khak loh, a keuhun ciang aa keu, a mah leh a mah bek aa om cip tawh kibang hi.\nKhantoh ding hah gen lua kisa aa Zomi leh Zogam i letcip kei aa leh a khan in bel ki khangto thei sam mah ding aa, a hizongin, tua a khangto Zogam pen,a khangto Kawlte gam, Chin te gam cih hong hiveve ding a hihmanin, pilvang huai mahmah hi. Khantoh nop luatna in, minam hong zuak sak thei, ong bei sak thei in khantohna lo minam vai, ngeina, khansawnte aa ding cihte ngaihsun kha nawnlo aa hong mencip khak ding lauhuai mahmah hi.\nTua a hihmanin, Zomi, Zogam cih mah lenkip masa phawtphawt aa, tua tungtawnin, khantohna ding sep theih tuamtuam hanciam ding thupi penpen kasa hi.\nKhangto lua ding kisa, si masa phawt a cih dan aa ciamnuih level pan P level taktak ah i tun zawh beekna ding in, a sisa Zomi cih min zum kong mangkong ah hong hin kik ding thupi mahmah ahihi.\nKei ii sanzia leh ngaihsut dan a hihmanin, kitelsiam ciat ni.


url: =Insight Kumbayah Top in Black | REVOLVE\nWomen / Kumbayah Top\nShare Kumbayah Top in Black on Twitter\n100% cottonBack woven cut outRevolve Style No. INSI-WS185Manufacturer Style No. 291505\nXInsightKumbayah Top in BlackRATE THIS ITEMSize Up or Down?I recommend sizing up.Size is perfect as is.I recommend sizing down.\tABOUT MY CURVESStraight HipsSome CurvesCurvy\tABOUT MY HEIGHTShortAverageTallREAL TALKGive us the dish on your new items, shopping experience, or anything else you'd like to share with the revolve community!NAME (Optional)EMAIL (Will not be displayed)CITY, STATE (Optional)DON'T FORGET TO RATE THIS ITEM ABOVE\nXSPECIAL ORDERSWHAT IS A SPECIAL ORDER INQUIRY?If an item you would like to purchase is out of stock, you can place a Special Order Inquiry. REVOLVE will then check the availability and obtain an approximate arrival date for the item, if available. Typically, it takes up to 3-4 weeks to verify this information.Placing a Special Order Inquiry is absolutely free and there is no obligation to follow through with a purchase.HOW DO SPECIAL ORDERS WORK?You will be notified by email once we receive the item.You may cancel at any time without penaltyYour card will ONLY be charged when your order is shipped.Availability is not guaranteed.SPECIAL ORDER INQUIRYInsightKumbayah Top in Black Size 02468101214OrderingDo not automatically place the special order for me.If item is immediately available, automatically place the order for me.If item is available within 1 month, automatically place the order for me.If item is available at any date, automatically place the order for me. EMAILCOMMENTSCANCEL


url: =Apartment / Condominium - For Rent - 30,000 THB - 2 Bedrooms - Pattaya - BP2244\nAmnat Charoen (2)Ang Thong (5)Aranyaprathet (2)Ayutthaya (102)Ban Bua Thong (1)Ban Bueng (1)Ban Chang (9)Bang Lamung (21)Bang Mun Nak (2)Bangkok (70983)Betong (9)Buri Ram (10)Cha-Am (698)Chachoengsao (48)Chai Nat (8)Chaiyaphum (4)Chanthaburi (22)Chiang Mai (3143)Chiang Rai (294)Chonburi (754)Chonburi (City) (47)Chumphon (35)Hat Yai (23)Hua Hin (4078)Kalasin (2)Kamphaeng Phet (2)Kanchanaburi (48)Khon Kaen (88)Khu Khot (1)Koh Chang (34)Koh Pha-Ngan (162)Koh Samet (4)Koh Samui (1637)Krabi (581)Lampang (17)Lamphun (38)Lang Suan (Town) (1)Lat Luang (1)Loei (8)Lop Buri (17)Mae Hong Son (14)Maha Sarakham (4)Na San (1)Nakhon Nayok (35)Nakhon Pathom (219)Nakhon Phanom (3)Nakhon Ratchasima (121)Nakhon Sawan (19)Nakhon Si Thammarat (9)Nan (3)Nong Bua Lamphu (1)Nong Khai (18)Nonthaburi (1710)Padang Besar (1)Pak Chong (6)Pak Kret (1)Pathum Thani (1685)Pattani (6)Pattaya (32463)Phang Nga (73)Phatthalung (1)Phayao (3)Phetchabun (18)Phetchaburi (146)Phichit (2)Phitsanulok (21)Phrae (4)Phuket (3842)Prachin Buri (23)Prachuap Khiri Khan (408)Pranburi (104)Rangsit (3)Ranong (12)Ratchaburi (24)Rayong (315)Roi Et (3)Sa Kaeo (4)Saen Suk (1)Sakon Nakhon (3)Sam Roi Yot (35)Samut Prakan (845)Samut Sakhon (93)Samut Songkhram (8)Saraburi (37)Sattahip (62)Si Racha (32)Si Sa Ket (2)Sing Buri (3)Sukhothai (Town) (1)Suphan Buri (22)Surat Thani (85)Surin (8)Tak (Town) (1)Takua Pa (2)Tha Chang (1)Trang (1)Trat (28)Tumnak (1)Ubon Ratchathani (11)Udon Thani (80)Uthai Thani (5)Uttaradit (1)Yala (3)\tReal estate search\nApartment / Condominium · For Rent · 30,000 THB · 2 Bedrooms · Pattaya\n2bed 2bath European Kitchen fully furnished gym communal swimming pool. garden.\nCityPattayaTypeApartment / CondominiumForRentPrice30,000 USDEURTHBHUFRMBSGDHKDAUDGBPDKKCADINRILSMYR per monthBedrooms2Bathrooms2Available08/03/2013Reference IDBP2244Added08/03/2013Views1775\tAdd to favorites


url: =Yangon khuasung huihpi leh guahpi in nawkin tui kivung kawikawi :: ZOMI DAILY\nposted on 4 April 2018 at 11:59 pm Lomkholna: Myanmar, News, Sawltak, Yangon\nMyanmar, Yangon khuapi sungah zanni Tuesday ni in huihpi leh guahpi kithuah in nawkgawp a, lamzikpi te ah tui dimzihziah hi. Myanmar gamsung ah khuahun paizia a encik ahi Department of Meteorology and Hydrology te’n agenkhiatna ah huihnunhun “Pre-monsoon Period” alutta ahih manin, hihbangin huihpi guahpi in anawk hi ci’n genkhia uhhi.\nTuaban ah hihbangdan huihpi guahpi “Thunderstorms” tepen Myanmar gambup ah omthei zelzel khading a, sunlam ahih keileh nitaklam cihbangin om omthei phadiakding hi ci’n Weather Bureau te’n genkhia uhhi.\nTuaban ah vandawn ah meiipi aomzia aki etciangin “cumulonimbus clouds” bangdan ahih manin khuaphelep zong omthei in kekkia zelzelding ci uhhi.\nTua ahih manin huihpi leh guahsia kithuahkawm in, khuaphelep omthei in kekkiading ahih manin, khuahun pen lauhuaithei, Tornado huihpi ahih keileh Thunder Strikes te’n nawkthei dinghi ci’n Meteorology and Hydrology Department te’n genkhia uhhi.\nDepartment of Meteorology and Hydrology panin Director asemlaitak ahi U Kyaw Lwin Oo in agenna ah “cumulonimbus clouds” kici meiipi pen tubanghun te ah omnuam phadiak hi. Tua ahih manin, April leh May khasungpen huihpi guahpi in hongnawk khading hi ci’n genkhia hi.\nYangon ah zanni Tuesday nitaklam 3 o’clock hunin guahtui atamna pen letmat 0.12 phahi ci’n Kabaaye Weather Station te’n genkhia uhhi.\nAbeisa 2016 kumsung inzong April khapan kipan 2016 kumbeidong kekkia in adenlupkhak mi 59 tak pha hi. 2017 kum ciangin April leh August kikal kekkia in adenlup pen mi 80 phato leuleu hi. Tuaban ah aliamzong mi 25 bang phahi ci’n Department of Relief and Resettlement te’n ciaptehna nei uhhi.\nAbeisa kumtawlkhatsung Monsoon Season atun madeuhleh akhenkhitdeuh hunsungte ah kek kianuam phadiak cihi. Sawltak #zomidaily\nPrevious: Sezang khua leh Sialtaang tui\nNext: Zomi Media Nasem te Yangon ah Kimuhkhopna\nKawl galkapte in Ko Pa Gyi thahna hangin media nasemte lungkimlo